Putera William akan lancarkan inisiatif gelandangan

LONDON, 26 Jun- Putera William akan melancarkan satu inisiatif baharu di seluruh United Kingdom (UK) yang bertujuan membasmi masalah gelandangan.Perkara itu diumumkan Istana Kensington.William, 41, pewaris takhta, dan Yayasan Dirajanya membantu di enam lokasi utama di seluruh Britain sebagai usaha mencegah gelandangan secara tempatan.Putera William menjanjikan "pendekatan transformatif" kepada isu itu, inisiatif lima tahun itu digelar Homewards yang akan cuba mencipta "model yang dicuba dan diuji di seluruh UK".Ia bertujuan untuk berkongsi dan meningkatkan pemahaman tentang gelandangan, dengan program yang dilancarkan bersama penyelidikan baharu.Di Britain, sekurang-kurangnya satu daripada lima orang mempunyai pengalaman kehilangan tempat tinggal."Dalam masyarakat moden dan progresif, setiap orang perlu memiliki kediaman yang selamat dan terjamin, dilayan dengan bermaruah dan diberi sokongan yang diperlukan," kata William dalam satu kenyataan."Melalui Homewards, saya mahu menjadikan ini satu realiti dan dalam tempoh lima tahun akan datang, ia akan memberi orang ramai di seluruh UK untuk mencegah gelandangan pada masa hadapan."Ia adalah satu tugas yang besar, tetapi saya percaya dengan bekerjasama untuk mengurangkan gelandangan dan saya sangat berharap dapat bekerja di enam lokasi tersebut untuk merealisasikan cita-cita kami."Putera itu akan memulakan lawatan ke seluruh negara selama dua hari bermula Isnin di London, dan akan mengumumkan enam lokasi tersebut.Di setiap lokasi yang dipilih, Homewards akan membantu penduduk tempatan bagi membasmi gelandangan di kawasan mereka berdasarkan keperluan dan kepakaran tempatan.Inisiatif itu juga akan membuka peluang kepada rangkaian "kepakaran, rakan kongsi dan pembiaya terbaik di peringkat tempatan dan nasional", kata Kensington Palace.Perkara itu termasuk sehingga £500,000 pembiayaan fleksibel di setiap lokasi yang boleh diakses untuk menyokong penyampaian pelan tindakan mereka.- AFP


Mayat ditemukan berhampiran lokasi pelakon Julian Sands hilang

(Pengembara berjalan kaki menemukan mayat manusia di kawasan Gunung San Antoniodi California, kata pihak berkuasa tempatan/REUTERS)

WASHINGTON, 25 Jun- Pengembara berjalan kaki menemukan mayat manusia di kawasan Gunung San Antonio di California, kata pihak berkuasa tempatan, di sekitar kawasan yang sama pelakon Britain, Julian Sands dilaporkan hilang lima bulan lalu.

Mayat ditemukan di hutan belantara pada pagi Sabtu, kata Jabatan Syerif San Bernardino dalam satu kenyataan."Pejalan kaki awam menghubungi Stesen Syerif Fontana selepas mereka menjumpai mayat manusia" berhampiran gunung itu, tambahnya.Mayat dibawa ke pejabat koroner untuk dikenal pasti, dengan proses dijangka selesai minggu depan.Sands, yang menjadi terkenal pada tahun 1985 ekoran peranannya dalam "A Room with a View", hilang pada bulan Januari di Gunung San Antonio setinggi 3,000 meter, yang dikenali penduduk tempatan sebagai Mount Baldy, di luar bandar Los Angeles.Lelaki berusia 65 tahun itu adalah seorang pejalan kaki berpengalaman yang sebelum ini menyifatkan dirinya sebagai paling gembira "berhampiran dengan puncak gunung pada pagi sejuk yang mulia."California dilanda ribut lebat berturut-turut pada bulan Disember dan Januari yang membawa salji tebal ke banjaran gunung, termasuk ke Gunung San Antonio.Puncak tempat Sands hilang adalah yang tertinggi di Pergunungan San Gabriel dan destinasi popular penduduk Los Angeles.Abang pelakon itu, Nick, berkata dua minggu selepas usaha mencari bermula bahawa beliau telah menerima kemungkinan Sands tidak akan ditemukan dalam keadaan hidup."Beliau belum diisytiharkan mati, tetapi saya tahu dalam hati saya bahawa dia telah pergi," katanya, menurut media tempatan Inggeris di Yorkshire, tempat adik-beradik itu dibesarkan. -AFP


Taliban selamatkan wanita Afghanistan daripada penindasan

KABUL, 25 Jun - Pemimpin tertinggi Afghanistan pada Ahad berkata wanita negara itu telah diselamatkan daripada "penindasan tradisional" dengan menerima pakai tadbir urus Islam dan status mereka sebagai "manusia yang bebas dan bermaruah".Hibatullah Akhundzada yang kemunculannya jarang di khalayak ramai dan memerintah melalui dekri dari tempat kelahiran Taliban di Kandahar menerusi satu kenyataan berkata, langkah telah diambil bagi menyediakan wanita "kehidupan yang selesa dan makmur mengikut Syariah Islamiah".Pertubuhan Bangsa Bersatu (PBB) minggu lalu menyatakan "kebimbangan yang mendalam" bahawa wanita telah dirampas hak mereka di bawah kerajaan Taliban Afghanistan dan memberi amaran tentang apartheid gender yang sistematik.

Sejak kembali berkuasa pada Ogos 2021, pihak berkuasa Taliban telah menghalang kanak-kanak perempuan dan wanita daripada menghadiri sekolah menengah atau universiti, melarang mereka daripada taman, gim dan tempat mandi awam serta mengarahkan mereka untuk bertudung apabila meninggalkan rumah.Mereka juga telah dihalang daripada bekerja untuk PBB atau NGO, manakala kebanyakan kakitangan kerajaan wanita telah diberhentikan daripada pekerjaan mereka atau dibayar untuk tinggal di rumah.Bagaimanapun, Akhundzada berkata "langkah yang perlu telah diambil untuk kebaikan wanita sebagai sebahagian daripada masyarakat"."Semua institusi telah diwajibkan untuk membantu wanita dalam mendapatkan perkahwinan, harta pusaka dan hak-hak lain," kata Akhundzada.-AFP


Ben-Gvir kritik polis berhubung 'hukuman kolektif' terhadap peneroka Yahudi

BAITULMAQDIS, 25 Jun - Menteri Keselamatan Israel, Itamar Ben-Gvir mengkritik tindakan pasukan polis berkaitan 'hukuman kolektif' terhadap peneroka Yahudi yang ditahan ketika bertempur dengan penduduk Palestin tempoh hari.Teguran menteri berhaluan kanan itu mendedahkan perselisihan hubungan antara pasukan keselamatan dan kerajaan susulan keganasan di Tebing Barat.Pada Sabtu, peneroka Yahudi merusuh dan mengamuk di penempatan Palestin berikutan pembunuhan empat orang Yahudi ketika serangan hendap kumpulan bersenjata Hamas yang telah mengundang kecaman antarabangsa.

Ketua tentera, polis dan perkhidmatan keselamatan domestik Israel dalam kenyataan pada Sabtu berkata, tindakan yang dilakukan oleh peneroka sepanjang minggu lalu adalah satu 'keganasan negara' dan pihaknya berikrar untuk memeranginya.Istilah yang digunakan itu mengecewakan anggota sayap kanan kerajaan campuran Perdana Menteri, Benjamin Netanyahu yang menolak perbandingan antara militan Yahudi dan Palestin.Ben-Gvir memaklumkan kepada ketua polis bahawa 'dia menentang sebarang pelanggaran undang-undang' tetapi tidak boleh menerima 'hukuman kolektif' dilakukan terhadap peneroka Yahudi, menurut kenyataan parti menteri itu.Bagaimanapun, setakat ini tiada maklum balas daripada pihak polis berkaitan isu berkenaan.Minggu lalu, Netanyahu mengecam rusuhan di Tebing Barat, ketika ditanya sama ada beliau bersetuju dengan tindakan ketua keselamatan, namun beliau enggan mengulas lanjut.Rundingan damai yang diusahakan oleh AS untuk menubuhkan negara Palestin di Tebing Barat, Baitulmaqdis Timur dan Gaza gagal pada 2014.Kebanyakan negara menganggap penempatan haram Yahudi diatas tanah yang dirampas daripada penduduk Palestin ketika perang pada 1967 itu sebagai tidak sah, namun Israel tidak mengendahkannya.-REUTERS


Polis Bangladesh tahan pemimpin militan paling dikehendaki

DHAKA, 25 Jun - Polis Bangladesh menahan seorang ketua pertubuhan Islam yang sedang bersembunyi di Dhaka selepas beberapa bulan melancarkan operasi memburu saki-baki anggota kumpulan itu.Pengasas Jamaat al Ansar fil Hindal Sharqiya, Shamin Mahfuz didakwa membantu menjalankan kem latihan militan di Chittagong Hill Tracts yang sedang bergolak.Polis berkata, Shamin ditahan pada lewat Jumaat dengan isterinya di pinggir ibu negara dan turut menjumpai pistol, bahan letupan serta alat bagi membuat bom.

"Satu kes antikeganasan telah difailkan terhadap Shamin. Kami memohon tahanan reman 10 hari untuk menyoalnya," kata jurucakap unit antikeganansan Polis Metropolitan Dhaka, Mohammad Asaduzzaman.Bagaimanapun, peguam Shamin tidak dapat dihubungi untuk memberikan komen lanjut.Tambah Mohammad Asaduzzaman, Shamin telah menjadi orang tengah kepada organisasi yang menggunakan kem latihan dikendalikan Barisan Nasional Kuci-Kin (KNF) iaitu sebuah kumpulan pemberontak yang kebanyakan anggotanya beragama Kristian.Pada hujung Oktober lalu, pasukan keselamatan Batalion Tindakan Pantas Elit telah melancarkan serangan terhadap kem KNF dan Jamaat al Ansar fil Hindal Sharqiya di tiga bandar terpencil berhampiran sempadan India serta menahan puluhan orang.Tindakan keras itu memaksa ratusan penduduk melarikan diri dengan merentasi sempadan dan berlindung di negeri timur laut India, Mizoram.-AFP


Pertempuran di Sudan memasuki minggu ke-11

DUBAI, 25 Jun - Pertempuran, tembakan artileri dan serangan udara di ibu negara Sudan pada Ahad semakin meningkat, kata saksi.Setakat ini, 2.5 juta orang telah kehilangan tempat tinggal sekali gus menyebabkan krisis kemanusian yang telah memasuki minggu ke-11.Keganasan turut dilaporkan meningkat di Nyala, bandar terbesar di wilayah barat Darfur.Pertubuhan Bangsa Bersatau (PBB) telah memberi amaran pada Sabtu mengenai pembunuhan komuniti Masalit di El Geneina di Barat Darfur.

Penduduk di tiga bandar Khartoum, Bahri dan Omdurman melaporkan pertempuran sengit berlaku pada petang Sabtu dan berterusan sehingga pagi Ahad.Pasukan tentera yang diketuai oleh Abdel Fattah Al-Burhan telah melancarkan serangan udara dan artileri bagi mengusir Pasukan Sokongan Pantas (RSF) yang diketuai oleh Mohamed Hamdan Dagalo yang juga dikenali sebagai Hemedti dari kawasan kejiranan di seluruh ibu negara.Seorang penduduk, Mohamed Al-Samani berkata kepada Reuters pihak tentera telah melakukan serangan tanpa henti sejak awal pagi Sabtu bagi mengusir RSF.“Sejak awal pagi di utara Omdurman pa telah melakukan serangan udara dan pengeboman artileri dan tembakan anti-pesawat RSF,” katanya melalui panggilan telefon.Jurucakap Hak Asasi Manusia PBB, Ravina Shamdasani pada Sabtu menggesa agar laluan selamat dibuka untuk orang ramai melarikan diri dari El Geneina dan laluan yang sama untuk pekerja bantuan kemanusiaan.Hampir dua juta pelarian telah dipindahkan manakala hampir 600,000 telah melarikan diri ke negara jiran, menurut Pertubuhan Antarabangsa untuk pelarian.-REUTERS


Putin nyatakan keyakinan terhadap Ukraine sebelum pemberontakan

MOSCOW, 25 Jun - Presiden Rusia, Vladimir Putin menyatakan keyakinan terhadap rancangan untuk Ukraine menerusi satu rakaman televisyen negara itu yang disiarkan pada Ahad sebelum pemberontakan dihentikan pada Sabtu oleh kumpulan tentera upahan Wagner."Kami berasa yakin dan sudah tentu kami berada dalam kedudukan untuk melaksanakan semua rancangan dan tugas di hadapan kami."Ini juga terpakai kepada pertahanan negara, juga terpakai kepada operasi ketenteraan khas dan juga terpakai kepada ekonomi secara keseluruhan dan kawasan individu," kata Putin dalam temubual bersama wartawan Kremlin, Pavel Zarubin.

Temubual penuh dijadual akan disiarkan lewat Ahad.Laporan ringkas itu tidak menyebut tentang pemberontakan yang berlaku pada Sabtu di mana tentera upahan Wagner menawan sebuah bandar di selatan sebelum menuju ke Moscow.Menerusi ucapan di televisyen, Putin berkata pemberontakan itu telah meletakkan Rusia di bawah ancaman.Dalam taklimat hariannya pada Ahad, Kementerian Pertahanan Rusia tidak menyebut apa-apa tentang tindakan Wagner dan ketuanya, Yevgeny Prigozhin.-REUTERS


Arab Saudi sediakan lebih 2.2 juta botol air Zamzam

MEKAH, 25 Jun - Arab Saudi bersedia menyediakan lebih 2.2 juta botol air Zamzam pada musim haji tahun ini, seiring dengan peningkatan permintaan.Ketua Presiden Hal Ehwal Masjidil Haram dan Masjid Nabawi, Syeikh Dr. Abdulrahman Al-Sudais menggesa agar kapasiti pengeluaran maksimum air Zamzam yang dilaksanakan di bawah Projek Zamzam Raja Abdullah bin Abdul Aziz digandakan bagi mencapai 200,000 botol sehari, lapor Saudi Press Agency (SPA).

Dr. Al-Sudais berkata perkhidmatan itu bertujuan menyediakan air Zamzam kepada jemaah haji dengan cara mudah dan efisien, menggunakan mekanisme automatik terkini merentasi peringkat penulenan air dari telaga sehingga sampai ke kilang.Air kemudiannya dibotolkan secara automatik tanpa campur tangan manusia bagi memelihara kualiti air Zamzam kepada jemaah haji.-BERNAMA-SPA


Menteri tenaga Afrika Selatan dituduh tolak perjanjian hidogen hijau

JOHANNESBURG, 25 Jun - Menteri tenaga Afrika Selatan dituduh gagal menyokong peralihan tenaga negara itu pada Ahad selepas dia "menolak" perjanjian hidrogen hijau bernilai berbilion dolar yang dilancarkan dengan kerjasama Belanda dan Denmark. Parti pembangkang terbesar negara itu berkata, Menteri Tenaga, Gwede Mantashe belum menandatangani perjanjian mengenai dana itu yang diluluskan dan dilancarkan pada Selasa.Afrika Selatan sedang menghadapi krisis kuasa dengan gangguan berjadual yang berlangsung sehingga 12 jam sehari dan langkah itu telah mencetuskan perdebatan baharu mengenai peralihan kepada tenaga yang lebih bersih.Peralihan itu telah disusuli dengan pergaduhan dalam kerajaan yang mempunyai sokongan daripada kesatuan sekerja yang mewakili pekerja lombong.Akhbar Sunday Times Afrika Selatan melaporkan, Mantashe "enggan" menandatangani memorandum persefahaman mengenai perjanjian itu.Perikatan Demokrat pembangkang berkata ia "tidak boleh diterima" dan menggesa menteri itu dilucutkan jawatan.

"Keputusan Mantashe baru-baru ini untuk menolak mesyuarat peringkat atasan...dengan pemimpin Eropah untuk melancarkan inisiatif tenaga hijau yang dibiayai Eropah amat membimbangkan. "Kami tidak mampu membayar seorang menteri yang degil dan berkompromi dari segi ideologi menerajui portfolio tenaga," kata parti itu sambil menuduh Mantashe menghalang peralihan tenaga pantas dan adil yang amat diperlukan.Walaupun dijemput, Mantashe tidak menghadiri pelancaran perjanjian itu di forum perniagaan di Pretoria namun memilih untuk menghadiri sidang kemuncak tenaga yang dianjurkan oleh persekutuan kesatuan sekerja.Jurucakap kementerian tenaga, Nathi Shabangu memberitahu AFP, ketidakhadiran menteri itu tidak menandakan ketidaksetujuannya dengan perjanjian itu sebaliknya menegaskan bahawa Mantashe hanya tidak menandatanganinya "kerana dia tidak melihat MOU yang dia tidak dapat menandatangani apa yang tidak dilihatnya".Sejak 2021, Afrika Selatan merupakan salah satu daripada 12 pembekal karbon terkemuka dunia, telah memperolehi berbilion dolar menerusi pinjaman dan geran antarabangsa bagi menyokong peralihan hijau.Negara yang kaya dengan arang batu tetapi kekurangan tenaga itu menjana kira-kira 80 peratus tenaga elektriknya melalui arang batu, bergantung kepada 15 loji janakuasa arang batu yang sudah tua.-AFP


Seorang maut, tujuh cedera rollercoaster tergelincir di Sweden

STOCKHOLM, 25 Jun - Seorang maut manakala tujuh yang lain cedera selepas sebuah rollercoaster tergelincir di taman tema Grona Lund di Sweden pada Ahad.Salah sebuah gerabak rollercoaster Jetline itu telah terputus dan jatuh dari ketinggian yang sangat tinggi dan telah membawa beberapa orang bersama-sama gerabak itu, menurut wartawan untuk televisyen Sweden, SVT.Ketika tergelincir, rollercoaster itu bergerak pada kelajuan sekitar 90 kph (56 mph).

“Malangnya seorang telah meninggal dunia,” kata jurucakap Grona Lund, Cecilia Bjorling kepada AFP.Polis Stockholm mengesahkan tujuh yang cedera telah dibawa ke hospital."Kami menerima amaran pada sekitar 11:39 pagi (09:39 GMT), sebuah rollercoaster telah tergelincir dan beberapa orang cedera," kata Hakan Eriksson dari perkhidmatan kecemasan ibu kota Sweden kepada AFP.Menteri Kebudayaan, Parisa Liljestrand memberitahu agensi berita TT "Saya baru-baru ini melawat taman itu bersama keluarga dan saya tidak dapat membayangkan bagaimana rasanya apabila hari yang paling indah tiba-tiba bertukar menjadi mimpi ngeri".-AFP


Lebih dua juta jemaah dijangka mengerjakan ibadah haji

MEKAH, 25 Jun- Lebih dua juta jemaah dari 160 negara dijangka tiba di Arab Saudi bagi melaksanakan ibadah haji.Setakat ini 1.6 juta jemaah telah tiba sejak Jumaat untuk mengerjakan rukun Islam kelima itu.Ibadah haji bermula pada Ahad dengan "tawaf" di Kaabah.“Saya sedang menjalani hari-hari yang paling indah dalam hidup saya,” kata Abdel-Azim, 65, seorang warga Mesir ketika dia mengerjakan ibadah itu."Impian menjadi kenyataan," kata seorang pesara yang menabung selama 20 tahun bagi membayar tambang bernilai $6,000 untuk membuat haji.Ibadah haji merupakan salah satu daripada rukun Islam kelima yang wajib dilaksanakan oleh setiap muslim yang cukup syarat.Pada malam Ahad, jemaah akan mula bergerak ke Mina, kira-kira lima kilometer dari Masjidil Haram, memanjat ke Bukit Arafah, tempat Nabi Muhammad dipercayai menyampaikan khutbah terakhirnya.

(Jemaah mengelilingi kaabah di Masjidil Haram/AFP)

Di luar Masjidil Haram, beribu-ribu jemaah bersembahyang dengan jemaah lelaki memakai jubah putih.Kawasan itu dipenuhi dengan ambulans, klinik bergerak dan bomba.Ia berikutan cabaran keselamatan kerana beberapa kejadian telah berlaku sejak beberapa tahun, termasuk rempuhan 2015 yang mengorbankan sehingga 2,300 orang.Bagaimanapun tiada insiden besar sejak itu.“Saya tidak dapat menggambarkan perasaan saya,” kata pelajar Indonesia berusia 25 tahun Yusuf Burhan."Ini adalah satu rahmat yang besar. Saya tidak pernah membayangkan bahawa saya akan menunaikan haji tahun ini."Jemaah digalakkan untuk membawa payung bagi mengelakkan cuaca panas mencecah 45 darjah Celcius ketika mengerjakan ibadah.Anggota polis turut melakukan rondaan dan pemeriksaan permit di kawasan itu.Di dalam Masjidil Haram, beribu-ribu paramedik bersiap sedia. Pihak berkuasa Saudi berkata lebih 32,000 pekerja kesihatan akan berada di sana bagi membantu jemaah.- AFP


(Anggota kumpulan Wagner berdiri di balkoni sebuah bangunan di bandar Rostov-on-Don/AFP)

WASHINGTON, 25 Jun- Agensi pengintip Amerika Syarikat mendapat tanda beberapa hari lalu bahawa ketua tentera upahan Wagner, Yevgeny Prigozhin sedang bersedia untuk bangkit menentang operasi ketenteraan Rusia, lapor media.Pegawai perisikan telah menyampaikan taklimat di White House, Pentagon dan di Capitol Hill mengenai potensi pergolakan di Rusia sehari sebelum ia berlaku, lapor Washington Post dan New York Times.Agensi pengintip mula menjejaki petunjuk bahawa Prigozhin dan pasukan upahan Wagnernya berhasrat menentang kepimpinan tentera Rusia pada pertengahan Jun, menurut laporan Washington Post.The Times pula pada pertengahan minggu melaporkan, maklumat itu padat dan membimbangkan.Dalam pemberontakan yang berlaku dengan pantas, tentera Prigozhin berpindah dari kem mereka di Ukraine ke Rusia pada Jumaat lepas dan mengambil alih markas tentera serantau di bandar selatan Rostov-on-Don, sebelum bergerak ke arah Moscow.Kemaraan mereka bagaimanapun dibatalkan semalam dan media Rusia melaporkan bahawa tentera Wagner akan kembali ke Ukraine manakala Prigozhin melarikan diri ke negara jiran, Belarus.Kremlin berkata ia tidak akan mendakwa Prigozhin atau anggota bersenjata kumpulan Wagner.Agensi perisik AS percaya bahawa Presiden Rusia, Vladimir Putin sendiri dimaklumkan bahawa Prigozhin yang pernah menjadi sekutu rapatnya, merancang pemberontakan sekurang-kurangnya sehari sebelum ia berlaku, lapor Washington Post. - AFP

(Agensi perisik AS kesan tanda awal pemberontakan Wagner/REUTERS)


Drama politik Argentina semakin hangat menjelang pilihan raya

ARGENTINA, 25 Jun- Persaingan menjelang pilihan raya presiden Argentina semakin hangat selepas Menteri Ekonomi Sergio Massa mencabar calon pembangkang utama, termasuk Datuk Bandar konservatif, bekas menteri keselamatan dan lahli ekonomi.Massa diumumkan sebagai calon "perpaduan" untuk blok Peronis yang memerintah.Perkara secara tidak dijangka itu diumumkan pada malam Jumaat. Tarikh akhir penamaan calon ditutup pada Sabtu malam dan tarikh pilihan raya umum ialah 22 Oktober.Datuk Bandar Buenos Aires Horacio Larreta dan bekas Menteri Keselamatan Patricia Bullrich mendahului tinjauan bagi mengetuai blok pembangkang konservatif utama.Sebaliknya, ahli ekonomi Javier Milei adalah calon individu paling popular dalam pilihan raya dengan sokongan ramai pengundi berikutan status quo politik. Bagaimanapun, dalam pemilihan parti, pencalonannya menduduki tempat ke-3.Pemilihan Milei mendahului calon lain iaitu laretta, Bullrich dan Massa.Perkara itu disebabkan tiada undian calon atau parti melebihi 50%, kemungkinan besar pilhan raya pada Oktober akan membawa kepada pusingan kedua pada November.- REUTERS


Greece mengundi lagi untuk kerajaan stabil

(Kyriakos Mitsotakis berucap kepada penyokongnya semasa perhimpunan pra-pilihan raya Athens utamanya menjelang pusingan kedua pilihan raya umum/AFP)

ATHENS, 25 Jun- Rakyat Greece hari ini sekali lagi keluar untuk pengundian semula dalam pilihan raya umum negara itu.Calon konservatif, Kyriakos Mitsotakis kali ini dijangka memperoleh mandat penggal kedua dan majoriti mutlak parlimen untuk membentuk "kerajaan yang stabil".Lepasan Harvard berusia 55 tahun itu, yang mengemudi ekonomi Greece daripada pandemik COVID-19 kembali kepada pertumbuhan kukuh dua tahun berturut-turut, sudahpun meraih kemenangan besar dalam pilihan raya sebulan lalu.Tetapi setelah kekurangan lima kerusi parlimen untuk membentuk kerajaan parti tunggal, Mitsotakis memilih untuk meminta 9.8 juta pengundi kembali ke peti undi.Mitsotakis, yang berasal daripada salah satu keluarga politik paling berpengaruh di Greece, telah mengalahkan pesaing terdekatnya, bekas perdana menteri berhaluan kiri Alexis Tsipras, dengan lebih 20 mata peratusan dalam undian terakhir.Memandangkan peraturan pilihan raya kali ini akan memberikan sehingga 50 kerusi bonus kepada pemenang undian, parti Demokrasi Baharu Mitsotakis diunjurkan secara meluas akan muncul sebagai pemenang.Cabaran utama yang dihadapinya ialah peratusan keluar mengundi yang lebih rendah.Sambil menggesa penyokongnya supaya keluar mengundi, beliau memberi amaran tentang kemungkinan pilihan raya ketiga jika gagal mendapat majoriti."Saya harap kita tidak perlu bertemu lagi pada awal Ogos," katanya kepada Skai TV beberapa jam sebelum tamat tempoh berkempen, sambil menambah bahawa "ini bukan jenaka".“Semua keuntungan yang kita perolehi mesti disatukan dan diteruskan,” katanya. -AFP

(Calon konservatif, Kyriakos Mitsotakis kali ini dijangka memperoleh mandat penggal kedua dan majoriti mutlak parlimen untuk membentuk "kerajaan yang stabil"/AFP)


Wagner tinggalkan Rusia

(Wagner telah berundur dari markas tentera Rostov-on-Don yang mereka tawan/AFP)

MOSCOW, 25 Jun- Pengasas dan ketua tentera upahan Wagner, Yevgeny Prigozhin akan meninggalkan Rusia dan tidak akan menghadapi tuduhan selepas membatalkan kemaraan tenteranya, kata Moscow.

Keputusan itu dibuat bagi meredakan krisis keselamatan paling serius di Rusia dalam beberapa dekad.Pertelingkahan antara Prigozhin dengan kepimpinan tentera Rusia memuncak semalam, dengan tenteranya menawan ibu pejabat tentera utama di selatan Rusia dan kemudian menuju ke utara untuk mengancam ibu negara.Dalam beberapa jam selepas Prigozhin berpaling tadah, Kremlin mengumumkan bekas sekutu kuatnya itu akan berlepas ke Belarus dan Rusia tidak akan mendakwa sama ada beliau atau ahli kumpulannya.Prigozhin juga mengumumkan bahawa tenteranya "kembali ke kem lapangan" untuk mengelak pertumpahan darah di ibu negara Rusia.Wagner telah berundur dari markas tentera Rostov-on-Don yang mereka tawan, kata gabenor wilayah itu.Pihak berkuasa di wilayah selatan Lipetsk pula mengumumkan pemansuhan sekatan pergerakan di ibu kota tempatan yang terletak hanya 420 kilometer di selatan Moscow.Terdahulu Presiden Belarus, Alexander Lukashenko berkata beliau telah merundingkan gencatan senjata dengan Prigozhin.Jurucakap Kremlin Dmitry Peskov kemudian memberitahu pemberita bahawa "kes jenayah terhadapnya (Prigozhin) akan digugurkan. Beliau sendiri akan pergi ke Belarus."Peskov juga berkata bahawa anggota Wagner yang telah mengambil bahagian dalam "pemberontakan bersenjata" tidak akan didakwa. -AFP

(Video yang disiarkan pada 24 Jun 2023 di saluran Telegram @razgruzka_vagnera menunjukkan Yevgeny Prigozhin (tengah) /AFP)


Kanada buka siasatan tragedi kapal selam Titan

(Kapal Polar Prince digunakan mencari kapal selam Titan yang hilang pada 22 Jun/AFP)

MONTREAL, 25 Jun- Pihak berkuasa Kanada memulakan siasatan berhubung tragedi kapal selam Titan, yang meletup berhampiran lokasi rangka kapal persiaran Titanic karam."Mandat kami adalah untuk mengetahui apa yang berlaku dan mengapa dan untuk mengetahui perkara yang perlu diubah bagi mengurangkan risiko kejadian sedemikian berulang pada masa hadapan," kata Pengerusi Lembaga Keselamatan Pengangkutan (TSB), Kathy Fox."Kami tahu semua orang mahukan jawapan, terutamanya keluarga mangsa yang terkorban dan orang ramai," katanya kepada pemberita di St. John's, Newfoundland.Siasatan penuh boleh mengambil masa 18 bulan hingga dua tahun.Semalam, penyiasat TSB menaiki kapal kargo Polar Price berbendera Kanada, yang telah belayar dari St. John's hujung minggu lalu untuk membawa Titan ke tempat pelancarannya di Atlantik utara.Lembaga Keselamatan Pengangkutan secara rutin menyiasat kemalangan udara, kereta api, marin dan saluran paip dengan tujuan meningkatkan keselamatan pengangkutan.Khamis lepas Pengawal Pantai Amerika Syarikat mengesahkan bahawa semua lima orang yang berada dalam kapal selam itu maut selepas Titan mengalami "letupan dahsyat."Sebuah medan serpihan ditemukan di dasar laut, 500 dari haluan Titanic.Sementara itu, Royal Canadian Mounted Police (RCMP) sedang meneliti sama ada mana-mana undang-undang jenayah telah dilanggar dalam rantaian peristiwa yang membawa kepada kematian pengembara Titan.Tugas penyiasat adalah untuk menentukan "sama ada penyiasatan penuh oleh RCMP adalah wajar atau tidak," kata Penguasa Newfoundland dan Labrador, Kent Osmond."Siasatan sedemikian akan diteruskan hanya jika pemeriksaan kami menunjukkan undang-undang jenayah persekutuan atau wilayah mungkin telah dilanggar." -AFP


Komuniti perniagaan Malaysia perlu bersedia teroka pasaran baharu di China

NANNING, 24 Jun - Peniaga mahupun pelabur Malaysia perlu bersiap sedia dalam persaingan untuk merebut peluang pelaburan dalam atau dari China.Memandangkan pasaran domestik China yang begitu besar dan terbuka, Malaysia dengan kelebihan pengeluaran komoditi pertanian mampu meneroka lebih banyak pasaran baharu di China.Konsul Jeneral Malaysia di Nanning, Ahmad Phadil Ismail berkata China kembali membuka pintu sempadannya Januari tahun ini selepas hampir tiga tahun ditutup ekoran penularan COVID-19, dan peluang ini perlu direbut komuniti perniagaan Malaysia untuk meneroka pasaran baharu di China."China ialah rakan dagang terbesar Malaysia selama ini. Sekarang munculnya persaingan Vietnam, Malaysia perlu lebih berusaha. Persaingan ini hanya dalam rantau Asean, belum ambil kira persaingan dari Eropah, negara membangun dan negara maju yang lain,” katanya kepada Bernama TV, di sini, baru-baru ini.Beliau berkata kedudukan rantau Asean khasnya Malaysia dalam perubahan geopolitik dunia perlu dilihat sebagai peluang juga dalam menarik pelaburan.Hubungan China-Malaysia sangat rapat selama ini, walaupun pemimpin silih berganti, namun keakraban hubungan dua hala tidak berubah."Ini (hubungan dua hala yang rapat) perlu kita manfaatkan. China sentiasa bersedia menerima pelaburan dari luar, cuma adakah komuniti perniagaan Malaysia sudah bersedia memberi komitmen yang sama?" katanya.

Katanya, komoditi pertanian menjadi antara eksport utama Malaysia ke China. Selain minyak sawit, buah durian dan sarang burung dari Malaysia mendapat sambutan yang hangat di pasaran China. Justeru, beliau berharap komuniti perniagaan Malaysia boleh memanfaatkan peluang perniagaan di Ekspo China-Asean kali ke-20 yang akan diadakan pada September tahun ini.Dalam aspek menarik pelaburan dari China, Ahmad Phadil berkata industri kenderaan elektrik atau EV, teknologi kecerdasan buatan (AI) dan teknologi hijau adalah antara bidang baharu yang boleh diceburi.China merupakan rakan dagang terbesar Malaysia sejak 2009. Pada 2022 nilai perdagangan antara Malaysia dan China mencecah 17.1 peratus daripada jumlah perdagangan global Malaysia yang bernilai RM2.8 trillion.Jumlah perdagangan antara kedua-dua negara pada 2022 mencecah RM487.13 bilion iaitu peningkatan sebanyak 15.6 peratus berbanding tahun sebelumnya. - BERNAMA


Lelaki lepas tembakan ke arah pos kawalan Israel, mati ditembak

JERUSALEM, 24 Jun - Tentera Israel pada Sabtu telah menembak mati seorang lelaki bersenjata yang melepaskan tembakan ke arah pos pemeriksaan di utara Baitulmaqdis yang menyebabkan seorang pengawal pos Israel cedera ringan.Polis mendakwa serangan didalangi oleh kumpulan pejuang Palestin.Polis Israel berkata "suspek melepaskan tembakan ke arah pasukan keselamatan yang beroperasi di persimpangan (Qalandia)".

“Pasukan keselamatan yang beroperasi di persimpangan itu membalas tembakan dan telah membunuh pejuang itu,” kata polis menerusi satu kenyataan.Jurucakap polis berkata, identiti suspek belum dikenal pasti, namun lelaki itu tiba dari arah Tebing Barat. Setakat ini tiada kenyataan daripada pihak berkuasa Palestin dikeluarkan mengenai kejadian tersebut.Pusat pemeriksaan Qalandia adalah pintu masuk utama yang digunakan oleh rakyat Palestin antara Baitulmaqdis timur dan Ramallah.Tembakan itu menyusuli beberapa siri kematian di Tebing Barat minggu ini termasuk empat warga Israel maut ditembak dalam serangan Palestin dan 10 rakyat Palestin terbunuh dalam serbuan Israel dan serangan dron berikutnya.Setakat tahun ini, keganasan yang dikaitkan dengan konflik Israel-Palestin telah membunuh sekurang-kurangnya 175 rakyat Palestin, 25 warga Israel, seorang warga Ukraine dan seorang warga Itali.-AFP


Bot karam, lebih 40 pendatang hilang di Itali

ROME, 24 Jun - Lebih 40 orang hilang selepas bot pendatang karam pada Khamis di pulau Lampedusa,Itali kata Pertubuhan Bangsa Bersatu (PBB)."Kapal tersebut berlepas dari Sfax di Tunisia dan telah membawa 46 pendatang dari Cameroon, Burkina Faso dan Pantai Gading," kata urucakap agensi migrasi PBB IOM, Flavio Di Giacomo pada Jumaat.Katanya, bot itu karam akibat angin kencang dan ombak tinggi."Sesetengah mangsa yang terselamat dibawa ke Lampedusa dan yang lain dibawa pulang ke Tunisia. Antara yang hilang ialah tujuh wanita dan seorang bawah umur yang terselamat semuanya lelaki dewasa.“Kami mendapati lebih ramai ketibaan pendatang dari Afrika berbanding Tunisia melalui laluan Tunisia sejak November," kata Di Giacomo.Beliau turut berkata, perkara tersebut disebabkan oleh penduduk dari Afrika yang melarikan diri dari diskriminasi di Tunisia.Di Giacomo juga menekankan kerapuhan bot akibat dikimpal teruk yang tenggelam pada kerosakan pertama.“Oleh itu, kami tidak mengetahui tentang bangkai kapal tertentu,” katanya, menyeru “rondaan kapal Eropah untuk memantau laluan Tunisia dan juga laluan Libya, jika tidak, kami akan menyaksikan bencana musim panas ini".

Terletak kira-kira 145 kilometer dari pantai Tunisia, pulau Lampedusa di selatan Itali adalah salah satu pintu masuk utama bagi pendatang yang menyeberangi Mediterranean.Tahun lepas, lebih 46,000 orang tiba di sana, daripada jumlah keseluruhan 105,000 di Itali, menurut UNHCR.Kapal karam pendatang telah meningkat dalam beberapa bulan kebelakangan ini, manakala bilangan pendatang yang memasuki EU melalui Mediterranean tengah "lebih daripada dua kali ganda" pada 2023 berbanding tempoh yang sama tahun lepas, menurut agensi sempadan Eropah Frontex pada pertengahan Jun.Minggu lalu sebuah kapal pukat tunda yang penuh dengan pendatang dari Libya karam di pantai Greece.Angka kematian berjumlah 82 orang, dengan 104 mangsa terselamat namun saksi berkata beratus-ratus lagi pendatang masih hilang di laut.Tragedi itu berlaku beberapa hari selepas menteri EU mencapai persetujuan mengenai semakan peraturan blok yang telah lama terhenti sebagai negara pelindungan bagi pencari suaka dan pendatang dengan lebih saksama.-AFP


Tiada bukti COVID-19 bermula di makmal Wuhan - Perisikan AS

WASHINGTON, 24 Jun - Agensi perisikan Amerika Syarikat (AS) tidak menemui bukti langsung bahawa pandemik COVID-19 berpunca daripada insiden di Institut Virologi Wuhan China, menurut laporan yang didedahkan pada Jumaat.Laporan empat muka surat yang dikeluarkan oleh Pejabat Pengarah Perisikan Kebangsaan (ODNI) itu berkata komuniti perisikan AS masih tidak dapat menolak kemungkinan virus itu berasal dari makmal, bagaimanapun tidak dapat menemui asal usulnya pandemik itu."Agensi Perisikan Pusat dan agensi lain tetap tidak dapat menentukan asal usul tepat wabak COVID-19, kerana kedua-dua hipotesis (semula jadi dan makmal) bergantung pada andaian penting atau menghadapi cabaran dengan pelaporan yang bercanggah," kata laporan ODNI.Laporan itu turut menyebut bahawa walaupun kajian menyeluruh berkaitan coronavirus giat dijalankan di institut itu, agensi tidak menemui sebarang bukti spesifik mengaitkan pekerja makmal tersebut yang menyebabkan virus tersebut tersebar.

“Kami terus tidak mempunyai petunjuk bahawa penyelidikan pra-pandemik WIV termasuk SARSCoV-2 mahupun sebarang bukti langsung bahawa insiden berkaitan penyelidikan tertentu berlaku melibatkan kakitangan WIV sebelum wabak yang boleh menyebabkan wabak COVID,” kata laporan itu.Asal-usul pandemik coronavirus telah menjadi perdebatan sengit di AS sejak kes pertama dilaporkan di Wuhan pada akhir 2019.Presiden AS, Joe Biden pada Mac menandatangani rang undang-undang yang menyahklasifikasi maklumat berkaitan asal-usul wabak itu.Biden semasa menandatangani rang undang-undang tersebut berkata beliau berkongsi matlamat kongres untuk mengeluarkan sebanyak mungkin maklumat tentang asal usul COVID-19.Sehingga 20 Mac, empat agensi AS yang lain masih menilai bahawa COVID-19 berkemungkinan disebabkan oleh penularan semula jadi, manakala dua lagi belum membuat keputusan.-REUTERS


Gajah Thailand yang didakwa diabaikan bersedia untuk dihantar pulang

COLOMBO, 24 Jun - Seekor gajah Thailand yang uzur bersedia untuk dihantar pulang dari Sri Lanka selepas pertikaian diplomatik antara dua negara Asia berhubung dakwaan penganiayaan makhluk itu.Pihak berkuasa Thailand telah menghadiahkan Muthu Raja yang berusia 29 tahun yang juga dikenali di tempat kelahirannya sebagai Sak Surin kepada Sri Lanka pada tahun 2001.Namun, mereka menuntutnya kembali tahun lalu selepas dakwaan ia diseksa dan diabaikan ketika ditempatkan di sebuah kuil Buddha di selatan negara kepulauan itu.

“Peraturan telah dibuat untuk menerbangkan gajah itu kembali ke Thailand untuk terapi jenis ini,” kata doktor haiwan, Madusha Perera kepada AFP pada Jumaat yang telah menjaga haiwan itu kembali sihat sejak diselamatkan.Perdana Menteri Sri Lanka, Dinesh Gunawardena memberitahu parlimen bulan ini bahawa beliau secara peribadi menyampaikan kekesalan Colombo kepada raja Thai atas dakwaan penganiayaan gajah itu."Saya dapat mewujudkan semula kepercayaan antara kedua-dua negara," kata Gunawardena.Menteri Hidupan Liar, Pavithra Wanniarachchi berkata Thailand telah "berkeras" dalam tuntutannya untuk kepulangan gajah itu selepas dutanya ke Colombo melawat Muthu Raja di kuil itu tahun lepas dan mendapati haiwan itu dalam keadaan tidak sihat.Penerbangan untuk menghantar pulang gajah itu ke Chiang Mai dijangka akan dilakukan pada 1 Julai ini.-AFP


Empat ditahan letupan restoran yang mengorbankan 31 orang

BEIJING, 24 Jun - Polis China menahan empat orang yang dikaitkan dengan letupan restoran yang telah membunuh puluhan orang, lapor media kerajaan.Sekurang-kurangnya 31 orang terbunuh dan tujuh lagi cedera apabila letupan gas berlaku di sebuah restoran barbeku di bandar Yinchuan pada Rabu.Letupan berlaku pada malam cuti Festival Bot Naga yang berlangsung selama tiga hari dimana orang ramai keluar dan melakukan aktiviti bersama rakan.Suspek termasuk pemilik restoran, dua pemegang saham dan pengurus, lapor agensi berita Xinhua.

Mereka ditahan kerana didakwa "menyebabkan kemalangan serius melalui kecuaian" dan siasatan jenayah sedang dijalankan, kata Xinhua.Xinhua menambah, Biro keselamatan awam tempatan telah membekukan aset sembilan individu, termasuk empat yang ditahan.Presiden China, Xi Jinping menerusi tragedi itu telah menuntut semua pihak untuk terus memberikan bantuan yang terbaik bagi merawat mereka yang cedera.Jinping juga mahu agensi berkaitan memantau serta mengawal selia premis-premis perniagaan dan kediaman bagi menjamin keselamatan orang awam dan harta benda.Pada Januari Lalu, letupan yang dipercayai berpunca dari kebocoran gas meruntuhkan sebuah bangunan di bandar Chongqing dan mengorbankan lebih daripada 12 orang.Manakalapada Jun 2021, seramai 25 orang telah terbunuh dalam letupan gas yang merobohkan kawasan kediaman di Shiyan, wilayah Hubei yang turut menimpa bangunan dua tingkat yang pada waktu itu dipenuhi oleh peniaga.-AFP


Cyprus tahan dua lelaki disyaki lakukan penyeludupan manusia

NICOSIA, 24 Jun - Dua lelaki Syria ditahan kerana disyaki melakukan penyeludupan manusia selepas 16 orang pendatang Syria diselamatkan dari bot getah yang karam di luar Cyprus, kata pihak berkuasa.Polis berkata, suspek berusia 45 dan 46 tahun itu akan berada dalam tahanan reman selama empat hari sepanjang siasatan masih lagi diteruskan.Pihak berkuasa berkata mereka telah menerima maklumat bahawa terdapat sebuah bot yang hampir tenggelam di kedudukan 12 batu nautika dari hujung tenggara pulau itu di Cape Greco, berhampiran pusat peranginan pelancong Ayia Napa, pada Jumaat.

Bertindak atas maklumat tersebut, pasukan polis marin telah digerakkan untuk menyelamatkan kesemua pendatang yang berada dia atas bot getah itu.Pihak berkuasa Cyprus berkata terdapat peningkatan pendatang yang tiba dengan bot, dengan 60 peratus peningkatan dicatatkan dalam lima bulan pertama tahun ini berbanding tahun lalu.Mereka berkata kebanyakan pendatang yang tiba dengan bot bertolak dari pelabuhan Tartus di Syria, yang telah dilanda perang lebih sedekad, walaupun pertempuran telah reda sejak 2020.-AFP


Australia kenakan sekatan terhadap tiga individu tembak jatuh pesawat MH17

ANKARA, 24 Jun - Australia hari ini mengenakan sekatan kewangan bersasar dan larangan perjalanan ke atas tiga individu yang terbabit dalam insiden nahas pesawat Malaysia Airlines Penerbangan MH17 pada 2014, lapor Agensi Anadolu.Menteri Luar Australia, Penny Wong dalam satu kenyataan berkata Australia bekerjasama rapat dengan Belanda dan Kesatuan Eropah untuk menyelaras sekatan ke atas tiga individu yang didapati bersalah oleh Mahkamah Daerah The Hague pada November 2022 kerana menembak jatuh pesawat Boeing 777 dengan peluru berpandu."Sekatan hari ini menyasarkan Sergey Dubinskiy dan Leonid Kharchenko. Pelaku ketiga yang disabitkan kesalahan, Igor Girkin, telah disekat oleh Australia pada 2014 kerana menyokong aktiviti pemisah di timur Ukraine," kata Wong.

Canberra juga mengenakan sekatan terhadap Sergey Muchkaev yang sebelum ini Komander Briged Peluru Berpandu Anti-Pesawat ke-53, pada Julai 2014 (berdasarkan kenyataan itu) membekalkan Buk-TELAR yang digunakan bagi menembak jatuh penerbangan MH17.MH17 ditembak jatuh dengan menggunakan peluru berpandu BUK ketika melewati kawasan dilanda konflik di timur Ukraine pada 17 Julai 2014.Pada 2022, mahkamah di Belanda menjatuhkan hukuman penjara seumur hidup kepada tiga individu termasuk warga Rusia Sergey Dubinskiy dan Igor Girkin, serta Leonid Kharchenko dari Ukraine, yang didapati bersalah menyebabkan semua 298 penumpang dan krunya terbunuh manakala seorang lagi warga Rusia, Oleg Pulatov dibebaskan daripada semua pertuduhan.Bagaimanapun, Moscow menolak keputusan itu dan menyifatkan ia sebagai "skandal" oleh mahkamah Belanda serta menafikan sebarang penglibatannya dalam menjatuhkan pesawat itu.–BERNAMA-ANADOLU


Kanada dan AS siasat insiden kapal selam Titan

TRENTON (Kanada), 24 Jun A merika Syarikat (AS) pada Jumaat mengumumkan bahawa pihaknya akan menyiasat insiden kapal selam Titan, sementara Kanada pula akan menyiasat tindakan Polar Prince, kapal Kanada yang menunda kapal selam malang itu ke lokasi Titanic di Lautan Atlantik, lapor Anadolu.Lembaga Keselamatan Pengangkutan Kebangsaan AS menyatakan bahawa Pengawal Pantai AS akan memimpin siasatan mengenai insiden kapal selam itu.Sementara itu, Lembaga Keselamatan Pengangkutan Kanada (TSB) akan melancarkan penyiasatan terhadap tindakan kapal sokongan Polar Prince yang menunda Titan dari Newfoundland ke lokasi reruntuhan Titanic sambil menyatakan bahawa tindakan itu "selaras dengan Akta Lembaga Penyiasatan dan Keselamatan Kemalangan Pengangkutan Kanada dan perjanjian antarabangsa.""Dalam beberapa hari akan datang, kami akan menyelaraskan aktiviti kami dengan agensi lain yang terlibat. "Maklumat terkini akan disediakan seiring dengan kemajuan penyiasatan,” menurut TSB dalam satu kenyataan.Polar Prince adalah sebuah kapal Newfoundland yang dimiliki oleh Miawpukek First Nation.Kapal itu menyertai kapal-kapal lain dalam usaha menjejaki Titan. Ia juga membawa beberapa ahli keluarga kepada lima mangsa yang meninggal dunia dalam letupan kapal selam itu.

Ketua Miawpukek, Mi'sel Joe, memberitahu Canadian Broadcasting Corporation pada Jumaat bahawa penyiasatan ini akan menyukarkan kru Polar Prince."Ini akan menjadi cabaran yang sukar bagi kru," katanya. "Mereka membantu mengesan kapal, dan mereka menjaga keluarga yang ada di atas kapal. “Saya merasa kasihan kepada mereka semua. Ini adalah kehilangan nyawa, dan tidak pernah mudah bagi keluarga,” katanya.Polar Prince terputus hubungan dengan Titan pada Ahad, kira-kira 90 minit selepas ia memulakan penundaan kapal selam itu ke arah Titanic --- 700 kilometer (435 batu) dari pantai Newfoundland.Sebuah kenderaan kawalan jauh menemui bahagian belakang kapal selam Titan di dasar laut kira-kira 1,600 kaki (488 meter) dari buritan Titanic. -- BERNAMA-ANADOLU

BERITA BERKAITAN Pengarah filem Titanic terkesan letupan kapal selam TitanTragedi Titan meletup, banyak amaran tidak diendahRangka kapal selam ekspedisi Titanic ditemui, lima mautPasukan SAR kesan 'bunyi dalam air' berhampiran bangkai kapal TitanicUsaha SAR kapal selam teroka Titanic diteruskanKapal selam teroka Titanic hilang


Bayi lahir normal dalam kereta api di Kenya

NAIROBI, 23 JUN – Penumpang kereta api berkelajuan tinggi di Kenya tersenyum lebar selepas seorang ibu melahirkan anak dibantu oleh doktor dan jururawat yang turut berada di dalam kereta api tersebut, kata Kenya Railways.Ibu mengandung itu bersalin ketika menaiki perkhidmatan ekspres dari ibu kota Kenya, Nairobi ke bandar pelabuhan Mombasa.”Kami berbesar hati untuk berkongsi kisah menyentuh hati tentang seorang ibu yang meraikan kegembiraannya di dalam Madaraka Express,” kata Kenya Railways menerusi hantaran Facebook pada Rabu.Kenya Railways turut menyiarkan gambar wanita itu dan bayinya yang baru lahir sambil dikelilingi kakitangan dan penumpang yang kelihatan turut gembira.Selepas melahirkan bayingya wanita itu dikejarkan ke hospital daerah Mariakani untuk menerima rawatan lanjut.Hantaran itu menerima 2,400 tanda suka pengguna Facebook."Kedua-dua ibu dan bayinya dalam keadaan baik-baik saja, kami doakan mereka selamat," tambahnya lagi.Orang ramai turut meninggalkan komen ucapan tahniah kepada ibu tersebut dengan mencadangkan agar anaknya diberikan nama Madaraka iaitu 'kebebasan' dalam bahasa Swahili.Selain itu, ramai memberi cadangan agar bayi tersebut diberikan akses percuma sepanjang hayat.– AFP

(Seorang ibu mengandung selamat melahirkan bayinya dalam kereta api/FOTO Twitter Kenya Railways)


Banjir Chile: Dua orang penduduk, seekor anjing diselamatkan

CHILE, 24 Jun- Dua penduduk tempatan bersama seekor anjing berjaya diselamatkan daripada arus deras, yang disebabkan oleh limpahan air sungai, akibat hujan lebat, di tengah selatan Chile.Rakaman operasi menyelamat menggunakan helikopter dikongsi polis Carabineros Chile, pada Jumaat.Ia memperlihatkan dua orang penduduk bersama seekor anjing terperangkap, atas sebuah van akibat arus deras. Hujan lebat selama beberapa hari di Chile telah menyebabkan air sungai melimpah, sehingga menyebabkan banjir.Sementara itu, di kawasan pelancongan pergunungan sekitar sungai Maipo, pihak berkuasa telah memindahkan penduduk sejak Khamis lalu, kerana risiko berlakunya tanah runtuh dan banjir seterusnya.Keadaan turut mengakibatkan banyak jalan raya terjejas dan disifatkan sebagai cuaca paling buruk dalam sedekad.-REUTERS

(Operasi menyelamat dua orang penduduk dan seekor anjing yang terperangkap atas sebuah van akibat banjir di Chile/Foto Reuters)


Rusia lancar serangan peluru berpandu ke Ukraine

UKRAINE, 24 Jun- Rusia melancarkan serangan peluru berpandu baru ke atas Ukraine pada awal Sabtu, menyebabkan kerosakan dan kematian, menurut pihak berkuasa Ukraine.Di pusat bandar Dnipro, "beberapa rumah musnah sepenuhnya. Kawah besar terjadi selepas letupan", kata datuk bandar Borys Filatov di Telegram.Menurut Ketua Pentadbiran Tentera Kyiv Sergiy Popko, pertahanan udara juga turut "mengesan dan memusnahkan lebih daripada 20 peluru berpandu di ruang udara sekitar Kyiv".Serpihan yang jatuh telah menyebabkan kebakaran di bangunan 24 tingkat.Ia telah menyebabkan sekurang-kurangnya dua cedera, katanya.Sebuah paip gas telah musnah di bandar kedua terbesar di negara itu iaitu Kharkiv, dan telah menyebabkan kebakaran tetapi tiada kemalangan jiwa, kata gabenor wilayah Oleg Syniegubov.Terdahulu, tentera udara Ukraine juga melaporkan peluru berpandu menuju ke arah wilayah utara Sumy dan Hijrah.- AFP

(Anggota Ukraine membawa pistol 2A36 Giatsint-B ke arah Avdiivka di wilayah Donetsk/AFP)


45 pelarian Syria diselamatkan di Cyprus

NICOSIA, 24 Jun - Pasukan kecemasan Cyprus telah menyelamatkan 45 pelarian Syria dari dua bot selepas menerima maklumat bahawa mereka dalam kesusahan berhampiran sebuah kawasan pelancongan tepi pantai, kata pihak berkuasa hari ini.Pusat Koordinasi Penyelamatan Bersama pulau Timur Mediterranean berkata bot itu membawa 29 penumpang lelaki, lima wanita, dan 11 kanak-kanak ke Tanjung Greco pada petang Khamis.Polis menyatakan mereka dalam keadaan sihat dan telah dipindahkan ke pusat pelarian di pinggir ibu negara Nicosia.Dua orang berusia 20 dan 18 tahun, telah ditahan kerana didakwa mengendalikan dua bot tersebut dan dijadualkan untuk hadir di mahkamah hari ini.Pada petang Khamis seramai 18 pelarian syria yang menggunakan bot kayu diselamatkan dan 27 lagi di atas kapal bot kembung.Polis berkata, mereka merupakan pelarian dari Syria yang dilanda perang sebelum ditemui di luar Cape Greco yang berhampiran pusat peranginan Aya Napa yang terletak di pantai tenggara pulau itu.Operasi menyelamat dilakukan selepas bot yang membawa 37 pelarian itu dipintas di Cape Greco dan diiringi ke pantai pada Rabu.Pihak berkuasa Cyprus berkata sebanyak 60 peratus pelarian yang tiba menggunakan bot direkodkan dalam lima bulan pertama tahun ini berbanding tahun lalu.Kebanyakan pelarian yang tiba dengan bot bertolak dari pelabuhan Tartus di Syria yang berdepan dengan krisis perang lebih satu dekad meskipun peperangan reda sejak 2020. - AFP

(45 pelarian diselamatkan Pasukan Kecemasan Cyprus/FOTO Twitter)


11 penumpang Cathay Pacific cedera tayar kapal terbang meletup

(Penumpang yang diarahkan keluar dari pesawat Cathay Pacific CX880/FOTO Twitter)

HONG KONG, 24 Jun - Sebelas orang cedera dalam penerbangan Cathay Pacific CX880 di lapangan terbang antarabangsa Hong Kong pada awal Sabtu selepas syarikat penerbangan itu membatalkan untuk berlepas akibat masalah teknikal, menurut Cathay dalam satu kenyataan.Penerbangan dari Hong Kong ke Los Angeles itu membawa 17 anak kapal dan 293 penumpang. Pembatalan penerbangan itu dilakukan mengikut garis panduan selepas anak kapal mengesan berlakunya isu teknikal pada kapal terbang tersebut.Setelah pesawat berpatah balik untuk mendarat, kru kapal telah melakukan proses pengosongan pesawat sebagai tindakan langkah keselamatan.Kru kapal dan penumpang keluar melalui pintu pesawat menggunakan gelongsor kecemasan."Kami difahamkan bahawa seramai 11 penumpang sedang dirawat di hospital kerana cedera semasa proses pengosongan untuk dipindahkan ke tempat yang lebih selamat. Keutamaan kami adalah menjaga keselamatan semua penumpang dan kru yang terlibat."Salah satu tayar pesawat tersebut meletup akibat terlalu panas, menurut stesen penyiaran awam RTHK ketika memetik laporan polis - REUTERS

(Pasukan keselamatan tiba di lokasi kejadian pada awal pagi Sabtu/FOTO WEIBO)


Syarikat cip AI Nvidia mungkin melabur di Eropah

AMERIKA SYARIKAT, 24 Jun- Ketua Pegawai Eksekutif Nvidia berkata, pembuat cip paling berharga di dunia, "berkemungkinan besar" akan melabur di Eropah.Jensen Huang daripada Nvidia memberitahu wartawan bahawa mengembangkan syarikat itu di Eropah merupakan "idea yang bagus."Dengan melabur di Eropah, Nvidia akan menyertai gergasi semikonduktor lain seperti Intel yang juga sedang mencari untuk membuka operasi baharu di Kesatuan Eropah, dengan bantuan subsidi kerajaan."Saya katakan kemungkinan besar dan sebabnya adalah kerana Nvidia ingin menjadi syarikat antarabangsa global dan siapa yang boleh membayangkan tempat yang lebih baik untuk melabur," kata Jensen.Firma Amerika Syarikat, yang mengkhusus dalam cip yang kecerdasan buatan (AI) itu telah menyaksikan nilainya berlegar sekitar $1 trilion dalam beberapa minggu kebelakangan ini.Ia selepas pendapatan suku terakhir syarikat melepasi jangkaan.Perkata itu dinyatakan Ketua Pegawai Eksekutif, selepas pertemuan dengan pegawai teknologi tertinggi EU Thierry Breton di ibu pejabat Nvidia di Silicon Valley."AI adalah mengenai data, algoritma, dan mengenai kuasa pengkomputeran," kata Breton selepas pertemuannya dengan Huang.- AFP


19 terkorban akibat banjir di India

(Lelaki cuba menyeberangi jalan yang terjejas banjir di daerah Nalbari di Assam India pada 21 Jun lalu/AFP)

KATHMANDU, 23 JUN – Sekurang-kurangnya 19 orang maut selepas banjir yang dicetuskan oleh monsun tahunan Asia Selatan, dengan hujan lebat selama seminggu yang berterusan memaksa ribuan orang mencari perlindungan di India.Banjir merupakan perkara biasa dan menyebabkan kemusnahan yang meluas semasa musim tengkujuh yang berbahaya, tetapi pakar mengatakan perubahan iklim sedang meningkatkan kekerapan, kekuatan dan ketidaktentuan banjir.Jumlah korban banjir dan tanah runtuh hujung minggu lalu di Nepal telah meningkat kepada 14 orang hari ini, dengan lebih puluhan orang masih hilang, menurut pegawai berkuasa.“Pasukan pencarian dan penyelamat masih berada di tempat kejadian,” kata jurucakap pihak berkuasa bencana negara, Dhruba Bahadur Khadka kepada AFP, hari ini.Empat lagi terbunuh selepas banjir dalam tanah runtuh di negeri Himalaya terpencil di India, Arunachal Pradesh berhampiran sempadan China, kata pihak berkuasa pengurusan bencana setempat, kelmarin.Pihak berkuasa di negeri jiran, Assam mengatakan seorang meninggal dunia dalam air banjir petang kelmarin, dengan lebih 1,300 kampung ditenggelami air.Kira-kira 14,000 orang telah meninggalkan rumah mereka menuju tempat perlindungan kecemasan, tambah agensi bencana Assam.Bangladesh juga berjaga-jaga selepas peramal cuaca memberi amaran kemungkinan terjadinya banjir di daerah utara bersempadan dengan India.

(Seorang wanita duduk di kedainya yang sebahagiannya tenggelam di kawasan Rangia terjejas banjir, di negeri Assam, India pada 22 Jun lalu/FOTO AFP)

Sekurang-kurangnya 20,000 keluarga setakat ini terjejas akibat banjir di kawasan rendah di sekitar daerah utara Kurigram, kata pihak berkuasa.“Sungai-sungai utama di rantau itu semakin menaik,” kata pentadbir daerah, Mohammad Rezaul Karin kepada AFP. “Keadaan mungkin bertambah buruk pada bila-bila masa jika aliran dari hulu meningkat.” Tahun lalu, satu pertiga negara Pakistan ditenggelami air akibat banjir yang berpunca daripada hujan monsun paling lebat dalam sejarahBencana itu telah merosakkan dua juta rumah dan mengorbankan lebih 1,700 orang.Bangladesh mencatat rekod banjir pada tahun yang sama yang mengorbankan lebih 100 orang - AFP


Pengarah filem Titanic terkesan letupan kapal selam Titan

AUSTIN, 24 Jun - James Cameron, pengarah filem Titanic tidak ketinggalan turut terkesan dengan berita kehilangan kapal selam Titan yang dipercayai meletup dan mengorbankan kesemua mangsa.Perasaan itu menyelubungi Cameron kerana ketika mahu merealisasikan filem box-office itu suatu ketika dahulu, beliau telah melakukan 33 kali selaman ke lokasi kapal Titanic karam.Dan sebaik mengetahui Titan kehilangan sistem pemanduan dan komunikasi secara serentak, beliau serta-merta menduga terjadinya bencana."Saya kemudian menghubungi beberapa kenalan yang pakar dalam komuniti kapal selam dan laut dalam, dalam masa sejam kami dapat pengesahan berlakunya letupan kuat dan kemudian komunikasi mereka terputus."Letupan kuat di hidrofon, saya tahu apa yang telah berlaku dan saya terus menghantar e-mel kepada semua untuk memaklumkan bahawa kita telah kehilangan beberapa rakan. "Kapal selam itu telah meletup dengan bebrapa bahagian telah berkecai," katanya.Pada Khamis, seorang pegawai Tentera Laut Amerika Syarikat memberitahu pasukan keselamatan itu mengesan berlaku sesuatu yang aneh sebaik Titan terputus hubungan dengan pusat kawalan.

Lima penumpang yang terkorban dalam tragedi kapal selam Titan ialah jutawatan dari Britain, Hamish Harding milik syarikat penerokaan OceanGate Inc. Selain itu, Ketua eksekutif dan pengasas syarikat OceanGate, Stockton Rush juga difahamkan berada di dalam kapal selam berkenaan.

Turut sama, penyelam terkenal Perancis, Paul-Henry Nargeolet.

Selain itu, ahli perniagaan Pakistan, Shahzada Dawood dan anaknya, Suleman dilaporkan turut menaiki kapal selam itu, selepas keluarga mereka mengesahkan perkara penyertaan dua beranak itu. - REUTERS


Kemalangan kapal selam: Peraturan berkemungkinan disemak semula

SALISBURY, 23 Jun- Kejadian kapal selam Titan yang meletup berhampiran kapal Titanic akan menyebabkan peraturan mengenainya dikaji semula.Ahli Oseanografi, Simon Boxall berkata banyak peraturan diabaikan tentang kapal selam pelancong itu sehingga mengorbankan lima nyawa."Serpihan daripada kapal selam Titan yang telah hilang di Atlantik Utara sejak Ahad (18 Jun) dikesan semalam oleh kenderaan penyelam robotik yang dikerahkan dari kapal Kanada, sebagai sebahagian daripada usaha menyelamat antarabangsa."Kapal selam itu yang meletup mencetuskan persoalan tentang peraturan keselamatan untuk pengembaraan sedemikian."Kemalangan itu boleh membawa kepada piawaian dan peraturan baharu untuk kapal selam. Kelima-lima penumpang dikenal pasti terdiri daripada ketua pengendali pelancongan, seorang pengendali kapal selam Perancis dan seorang taikun penerbangan Britain serta ahli perniagaan Pakistan dan anaknya.- REUTERS


Musim panas, lebih 29,000 orang maut di Perancis

PARIS, 23 Jun- Lebih 29,000 orang maut akibat kesan musim panas di Perancis sejak 2014.Menurut Agensi Kesihatan Awam Perancis, kematian akibat musim panas sering dikaitkan dengan warga emas."Menerusi kajian 'Sante Publique France' (SPF), sebahagian besar kematian berkenaan adalah mereka yang berumur bawah 75 tahun."Perancis mengalami cuaca panas yang lebih kerap beberapa tahun kebelakangan ini, terutamanya pada tahun 2019 hingga 2022."Angka kematian musim panas adalah antara 29,612 hingga 34,975 pada tahun 2014 hingga 2022," katanya menerusi kenyataan. - AFP


Seorang maut, lima cedera dalam latihan kebakaran sekolah

BANGKOK, 23 Jun- Seorang pelajar maut manakala lima lagi cedera selepas sebuah alat pemadam api meletup di sebuah sekolah di Bangkok, Thailand hari ini.Polis Bangkok berkata insiden berlaku ketika latihan kebakaran dijalankan di Sekolah Rajavinit Mathayom."Seorang pelajar lelaki maut dalam letupan itu manakala lima lagi mengalami kecederaan ringan."Dua daripada mangsa dihantar ke hospital untuk rawatan lanjut," katanya menerusi kenyataan.Setakat ini, polis tidak mengeluarkan butiran lanjut mengenai insiden tersebut.Siasatan lanjut mengenai kes berkenaan masih diteruskan. - REUTERS


Hari Raya Haji: Harga lembu di Bangladesh meningkat

DHAKA, 23 Jun- Ratusan ekor lembu bersedia dijual kepada penduduk di pasar-pasar di Dhaka, Bangladesh menjelang Hari Raya Haji minggu depan.Penternak menjual haiwan tersebut untuk umat Islam yang mahu mendapatkannya bagi ibadah korban.Inflasi menyebabkan harga lembu di Bangladesh meningkat, berbanding tahun-tahun sebelumnya.Penjual berharap keuntungan diperoleh hasil jualan lembu dapat digunakan untuk melakukan persiapan Hari Raya Haji.Hari Raya Haji merupakan salah satu cuti utama dalam kalendar Islam.Bangladesh akan menyambut perayaan tersebut pada 29 Jun ini. - REUTERS


PM Barbados mengetuai sidang kemuncak iklim

PARIS, 23 Jun- Pemimpin kerajaan dan antarabangsa tiba di Palais Brongniart di sini untuk sidang kemuncak iklim yang bermula hari ini.Dianjurkan Presiden Perancis Emmanuel Macron, sidang berkenaan akan diadakan selama dua hari.Menurut Macron, ia akan mengumpulkan berpuluh-puluh pemimpin di ibu negara Perancis."Sidang kemuncak itu bertujuan menentukan pelan hala tuju untuk meringankan beban hutang negara berpendapatan rendah, selain mengeluarkan lebih banyak dana untuk pembiayaan iklim."Banyak topik lain akan dibincangkan dalam sidang ini dan ia diketuai Perdana Menteri Barbados, Mia Mottley.- REUTERS


Ribut musim sejuk landa Brazil, lima orang maut

BRAZIL, 23 Jun- Sekurang-kurangnya lima orang maut manakala 16 orang lagi hilang selepas ribut musim sejuk melanda Brazil, minggu lalu.Menurut Pusat Pemantauan dan Bencana Alam Brazil, kejadian turut menyebabkan kira-kira 16,000 penduduk kehilangan tempat tinggal."Lima orang mangsa ditemukan mati di Caraa, selatan Brazil."Insiden menjadikan ribut berkenaan salah satu bencana alam terburuk di sini dalam tempoh 40 tahun."Caraa dilanda banjir teruk dan keadaan itu menjejaskan mata pencarian penduduk," katanya menerusi kenyataan.Sementara itu, penduduk Caraa, Paul Augustus berkata penduduk terpaksa ke pusat perlindungan untuk mendapatkan makanan dan pakaian kering."Kerosakan disebabkan ribut ini sangat teruk."Nasib baik rumah kami masih ada."Insiden ini memberi ancaman besar kepada orang ramai terutamanya warga emas dan kanak-kanak," katanya. - REUTERS


Dua nelayan maut, kapal karam di selatan Mindanao

MANILA, 23 Jun- Dua nelayan Filipina maut dan tujuh lagi masih hilang selepas kapal mereka karam di perairan Filipina, kata pengawal pantai pada Jumaat, dengan pencarian di laut terbuka diteruskan.14 daripada 23 anak kapal Genesis 2 telah diselamatkan oleh kapal nelayan lain sejurus selepas kejadian sebelum subuh pada Khamis, 337 kilometer (209 batu) timur pulau utama di selatan Mindanao.Mayat seorang daripada nelayan itu ditemui ketika kapal itu separuh tenggelam di Laut Filipina.Mayat kedua ditemui awal Jumaat, Dandy Orcales dari Pengawal Pantai Filipina di wilayah Davao Oriental, memberitahu AFP."Kami masih mencari tujuh mangsa hilang," kata Orcales. "Lima kapal nelayan membantu kami mencari mangsa-mangsa tersebut."Beliau berkata punca kemalangan masih dalam siasatan.Syarikat nelayan itu berpangkalan di pelabuhan selatan bandar General Santos.Filipina, sebuah kepulauan yang mempunyai lebih 7,000 pulau, mempunyai rekod keselamatan perkapalan yang buruk, dengan ramai yang mati akibat kemalangan di laut setiap tahun.Nelayan biasanya menaiki cadik berkulit kayu yang digunakan untuk memancing atau untuk memindahkan orang dari satu pulau kecil ke pulau lain. -AFP


'Plankton bloom' sebabkan beribu-ribu ikan mati di Thailand

THAILAND, 23 Jun - Beribu-ribu ikan ditemui mati di pantai wilayah Chumphon selatan Thailand berkemungkinan disebabkan pembiakan plankton ekoran perubahan iklim.Timbalan Dekan Fakulti Perikanan di Universiti Kasetsart, Thon Thamrongnawasawat mengaitkan kematian ikan itu disebabkan 'plankton bloom' yang membawa kepada penurunan paras oksigen di dalam air dan menyebabkan ikan sesak nafas."Pelbagai fenomena semula jadi, seperti pelunturan karang atau mekar plankton tumbuh secara semula jadi sejak ribuan hingga puluhan ribu tahun. Bagaimanapun, apabila pemanasan global berlaku, ia semakin menggalakkan dan meningkatkan kekerapan fenomena sedia ada," katanya.

Menurut pihak berkuasa tempatan, pembungaan plankton berlaku satu atau dua kali setahun dan biasanya berlaku sekitar dua hingga tiga hari. - REUTERS


Beijing naikkan tahap amaran cuaca panas kepada 'merah'

BEIJING, 23 Jun- Beijing menaikkan amaran cuaca panas kepada 'merah' hari ini, tahap tertinggi dalam sistem amaran berkod warna mengatakan kebanyakan bahagian ibu kota China boleh melebihi 40 darjah Celsius (104 Fahrenheit).Pada Khamis, suhu maksimum di bandar yang mempunyai hampir 22 juta penduduk itu mencecah 41 darjah Celcius dan melakar rekod untuk hari paling panas pada bulan Jun.Sebuah stesen cuaca merekodkan 41.1C pada sebelah petang. Paras tertinggi Jun sebelumnya dicatatkan pada 10 Jun 1961, apabila merkuri mencecah 40.6C.Suhu maksimum harian yang dicatatkan pada Khamis adalah yang kedua tertinggi di bandar itu dalam sejarah, tepat di bawah 41.9C yang dicatatkan oleh Beijing pada 24 Julai 1999.China mempunyai sistem amaran cuaca empat peringkat, dengan merah paling buruk, diikuti oren, kuning dan biru. Amaran merah menunjukkan suhu ditetapkan untuk meningkat melebihi 40C dalam masa 24 jam.Jabatan Meteorologi China berkata ia menjangkakan suhu tinggi akan berterusan merentasi sebahagian besar utara negara itu untuk lapan hingga sepuluh hari akan datang.Pemantauan dan amaran suhu tinggi akan diteruskan secara bergilir-gilir di beberapa tempat termasuk Beijing, Tianjin, Hebei, Shandong, Henan dan Inner Mongolia, tambahnya.Di Tianjin, sebuah bandar pelabuhan di utara China dengan populasi lebih 13 juta, suhu Khamis mencecah 41.2C, memecahkan rekod tempatan.Pihak berkuasa tempatan pada Jumaat memberi amaran pendedahan bawah suhu tinggi boleh memberi kesan kesihatan, termasuk peningkatan risiko strok, dan menasihatkan orang ramai supaya minum sekurang-kurangnya 1.5 liter air setiap hari dan mengehadkan masa mereka di luar rumah.-REUTERS


Tragedi Titan meletup, banyak amaran tidak diendah

LOS ANGELES, 23 Jun- Pengarah filem ikonik Titanic dan penjelajah laut dalam terkenal James Cameron berkata banyak amaran tidak diendahkan tentang keselamatan kapal selam pelancong yang meletup berhampiran kapal karam yang terkenal itu dan mengorbankan lima nyawa.Cameron berkata kapal selam itu telah menimbulkan kebimbangan dalam komuniti penerokaan lautan dan menggambarkan persamaannya dengan kapal laut tahun 1912 yang karam di mana kira-kira 1,500 orang maut."Saya terkejut dengan persamaan bencana itu dengan Titanic, di mana kapten telah berulang kali diberi amaran tentang ais di hadapan kapalnya, namun sebaliknya dia memulas dengan kelajuan penuh menyebabkan ramai orang mati akibatnya," Cameron memberitahu ABC News."Dan untuk tragedi yang menimpa Titan, ia berlaku dalam keadaan yang hampir sama, di mana amaran tidak diendahkan, berlaku di tapak sama saya fikir ia mengejutkan, namun benar-benar agak nyata."Pengawal Pantai AS mengesahkan kapal selam kecil, yang dikendalikan oleh OceanGate Expeditions, telah meletup di lautan dalam, menamatkan operasi mencari dan menyelamat multinasional yang mencuri perhatian dunia.Pada 2012, Cameron menjadi orang pertama menyelam secara solo ke bahagian paling dalam lautan, dalam kapal selam yang direka dan dibinanya berkata risiko kapal selam meletup di bawah tekanan sentiasa menjadi keutamaan jurutera.-AFP

(Kesemua mangsa kapal selam Titan / AFP)


Modi nafi diskriminasi minoriti oleh kerajaan India

WASHINGTON, 22 Jun- Perdana Menteri India Narendra Modi menafikan wujud diskriminasi terhadap penduduk minoriti bawah pentadbirannya.Perkara itu dinyatakannya dalam sidang media dengan Presiden A.S. Joe Biden pada Khamis, walaupun kumpulan hak asasi manusia dan Jabatan Negara melaporkan ada kes seumpama berlaku.Biden berkata beliau membincangkan hak asasi manusia dan nilai demokrasi lain dengan Modi semasa pertemuan mereka di White House.Ditanya pada sidang akhbar apakah langkah yang beliau sanggup ambil untuk "menambah baik hak orang Islam dan minoriti lain di negara anda dan untuk menegakkan kebebasan bersuara," Modi mencadangkan ia tidak perlu diperbaiki."Perlembagaan dan kerajaan kami telah membuktikan demokrasi boleh melaksanakannya. Apabila saya katakan mengenai kasta, kepercayaan, agama, jantina, tidak ada ruang untuk sebarang diskriminasi (dalam kerajaan saya)," kata Modi kepada pemberita.Dalam laporan mengenai hak asasi manusia dan kebebasan beragama, Jabatan Negara membangkitkan kebimbangan mengenai layanan terhadap orang Islam, Hindu Dalit, Kristian dan minoriti agama lain di India sambil turut menyenaraikan tindakan keras terhadap wartawan.Penyokong hak asasi manusia dan berpuluh-puluh penggubal undang-undang daripada Parti Demokratik Biden menggesa beliau membangkitkan isu itu secara terbuka kepada Modi, yang parti nasionalis Hindu Bharatiya Janata (BJP) telah memegang kuasa sejak 2014.Berpuluh-puluh penunjuk perasaan berkumpul berhampiran White House pada Khamis."Modi harus berfikir mengapa, itu adalah soalan pertama yang ditanya kepadanya dalam sidang media. Ia jelas kepada semua bahawa terdapat penyalahgunaan hak di India," kata Ajit Sahi, penunjuk perasaan dan pengarah advokasi di Majlis Muslim India Amerika."Komen Modi (bahawa tiada diskriminasi agama oleh kerajaannya) adalah pembohongan. India telah menjadi 'lubang hitam' bagi minoriti agama," kata Raqib Hameed Naik, pengasas Hindutva Watch, sebuah kumpulan yang memantau laporan serangan terhadap minoriti India.Kepentingan India kepada A.S. untuk menentang China dan hubungan ekonomi antara negara menyukarkan Washington untuk mengkritik hak asasi manusia negara itu, kata penganalisis politik.Dua ahli wanita Islam Kongres A.S, Ilhan Omar dan Rashida Tlaib bersama beberapa penggubal undang-undang progresif lain seperti Alexandria Ocasio-Cortez, memboikot ucapan Modi pada Kongres.Faedah dasar kerajaan India boleh diakses oleh semua orang, kata Modi. Kumpulan hak asasi manusia pula menegaskan bahawa penentang, kaum minoriti dan wartawan telah diserang sejak Modi memegang jawatan.India telah merosot daripada tangga ke-140 dalam Indeks Kebebasan Akhbar Dunia pada 2014 kepada tangga ke-161 tahun ini, serta turut mendahului senarai bagi jumlah sekatan akses internet tertinggi di seluruh dunia selama lima tahun berturut-turut.Pejabat hak asasi manusia PBB menyifatkan undang-undang kewarganegaraan 2019 sebagai diskriminasi kerana mengecualikan pendatang Islam. Pengkritik turut merujuk kepada undang-undang anti-penukaran agama yang mencabar hak kebebasan beragama yang dilindungi oleh perlembagaan dan juga membatalkan status istimewa Kashmir yang majoritinya Muslim pada 2019.Terdapat juga insiden hartanah milik orang Islam dirobohkan atas nama mengalihkan pembinaan haram; dan larangan memakai tudung di dalam bilik darjah di Karnataka.“Perlindungan minoriti Islam dalam majoriti Hindu India, itu adalah sesuatu yang patut disebut,” kata bekas Presiden AS Barack Obama, yang dianggap Modi sebagai kawan rapat, memberitahu CNN dalam satu wawancara yang disiarkan pada Khamis."Jika anda tidak melindungi hak etnik minoriti di India, maka terdapat kemungkinan besar India pada satu ketika akan mula berpecah belah," kata Obama.-REUTERS


Neymar berdepan denda AS$1 juta, projek pembinaan ancam alam sekitar

RIO DE JANEIRO, 23 Jun- Projek pembinaan di rumah bintang bola sepak Brazil Neymar di Rio de Janeiro telah dihentikan pada Khamis kerana didapati mengancam alam sekitar, kesalahan yang boleh mengakibatkan pemain itu denda kira-kira AS$1 juta, kata pihak berkuasa.Projek tersebut dijalankan tanpa mendapat lampu hijau daripada agensi alam sekitar di hartanah mewah pemain pasukan kebangsaan Paris Saint-Germain dan Brazil itu di Mangaratiba, kira-kira 130 kilometer (80 batu) dari Rio de Janeiro, kata pejabat datuk bandar dalam satu kenyataan.Pihak berkuasa dimaklumkan oleh aduan yang disiarkan di media sosial, mendapati pelbagai kesalahan membabitkan pelanggaran alam sekitar termasuk pengalihan laluan air dan pengambilan air dari sungai tanpa kebenaran.Mereka juga mendapati terdapat penggalian dan pergerakan tanah dan batu tanpa kebenaran, serta penggunaan pasir pantai tanpa permit."Langkah seterusnya ialah membuat penilaian ke atas kesalahan yang dilakukan dan mengeluarkan denda."Mengikut anggaran kerosakan alam sekitar denda yang dikenakan tidak akan kurang daripada lima juta reais (kira-kira AS$1 juta)," kata pejabat Datuk Bandar.Wakil Neymar di Brazil bagaimanapun tidak memberi kenyataan balas.Bapa pemain bola sepak itu, Neymar da Silva Santos, berada di lokasi semasa pemeriksaan dan boleh didengar bertengkar dengan pegawai dalam video yang dikeluarkan oleh pihak berkuasa.Neymar membeli hartanah itu pada 2016. Menurut media tempatan, ia terletak di atas tanah seluas 10,000 meter persegi (2.5 ekar) dilengkapi dengan helipad, spa dan gim.Penyerang berusia 31 tahun itu kini pulih daripada pembedahan pada buku lali kanannya, yang dijalaninya di Doha, Qatar, pada Mac lalu.Dia tidak beraksi sejak Februari, dan timbul keraguan sama ada dia akan kekal di PSG.-AFP

(Hartanah mewah milik Neymar dibeli pada 2016 berkeluasan 2.5 ekar / AFP)


Meta akan sekat kandungan berita di Facebook dan Instagram di Kanada

OTTAWA, 23 Jun - Pengguna Facebook dan Instagram di Kanada akan disekat untuk mendapatkan kandungan berita menggunakan aplikasi itu, selepas negara itu meluluskan rang undang-undang yang memerlukan Meta untuk membayar kandungan kewartawanan tempatan.Pada Februari lalu, Google mengumumkan mereka juga mempertimbangkan untuk menyekat akses penduduk Kanada kepada berita, susulan persediaan negara itu meluluskan Akta Berita Dalam Talian, yang kini dibentangkan di Senat.Kedua-dua syarikat gergasi itu menolak rang undang-undang itu, yang bertujuan untuk menyokong industri berita Kanada yang sedang berdepan masalah sehingga menyaksikan beratus-ratus penerbitan berita ditutup."Berita menggembirakan! (menyatakan maksud sebaliknya)," kata Menteri Warisan Pablo Rodriguez menerusi tweetnya.Jelasnya, keputusan Meta untuk menyekat kandungan berita amat dikesali, bagaimanapun beliau berikrar untuk "mempertahankan rakyat Kanada."

Pejabatnya berkata pegawainya akan mengadakan pertemuan dengan Facebook dan Google minggu ini dan menunggu perbincangan lanjut berkaitan undang-undang baharu itu.Perdana Menteri Justin Trudeau bulan lalu mengecam tindakan Meta untuk menjalankan percubaan menyekat kandungan berita Kanada kepada sesetengah pengguna, dengan menyifatkan syarikat itu "sangat tidak bertanggungjawab dan tidak berhubung" kerana enggan membayar wartawan untuk tugas mereka.Google pada bulan Februari juga telah mengehadkan sementara akses kepada berita untuk pengguna Kanada.Dalam satu kenyataan pada Khamis, Meta berkata ia "mengesahkan bahawa ketersediaan berita akan ditamatkan di Facebook dan Instagram untuk semua pengguna di Kanada."Jurucakap Google, Jenn Crider berkata, google berusaha menyelesaikan isu berkenaan.Syarikat itu telah mencadangkan pindaan kepada rang undang-undang itu, tetapi Crider berkata Khamis, "setakat ini, tiada apa yang perlu dikhuatirkan". AFP


Jumlah pesakit diabetes dijangka meningkat 1.3 bilion pada 2050

PARIS, 23 Jun- Bilangan orang yang menghidap diabetes di seluruh dunia dijangka meningkat lebih daripada dua kali ganda kepada 1.3 bilion menjelang 2050.Menerusi satu kajian, setiap negara di dunia akan menyaksikan peningkatan dalam bilangan pesakit yang menghidap penyakit kronik itu, menurut analisis data global yang paling komprehensif yang diunjurkan kepada 2050.Kira-kira 529 juta orang dianggarkan telah menghidap diabetes, salah satu daripada 10 punca utama kematian dan hilang upaya.Jumlah itu, 95% daripadanya adalah kes diabetes tahap 2; akan melebihi 1.3 bilion dalam masa kurang daripada tiga dekad, menurut satu kajian yang diterbitkan dalam jurnal Lancet.Indeks jisim badan yang tinggi, petunjuk bahawa orang boleh mengalami berat badan berlebihan dikaitkan dengan lebih separuh daripada kematian dan hilang upaya akibat diabetes.Faktor lain termasuk perubahan diet, senaman, merokok dan alkohol.Liane Ong, ketua saintis penyelidikan di Institut Metrik dan Penilaian Kesihatan (IHME) dan pengarang pertama salah satu kajian, berkata satu faktor ialah bagaimana diet telah berubah."Sepanjang 30 tahun, negara berbeza benar-benar berhijrah daripada tabiat makanan tradisional, mungkin makan lebih banyak buah-buahan dan sayur-sayuran yang lebih sihat kepada makanan yang lebih diproses," katanya kepada AFP.Penyelidikan itu juga menganggarkan bahawa menjelang 2045, tiga perempat daripada orang dewasa yang menghidap diabetes tinggal di negara berpendapatan rendah dan sederhana.Tetapi di negara kaya seperti Amerika Syarikat, kadar diabetes hampir 1.5 kali lebih tinggi dalam kalangan minoriti seperti kulit hitam, Hispanik, Asia atau Orang Asli Amerika, menurut kajian Lancet yang berasingan.Ong berkata "cabarannya ialah kita tidak benar-benar melihat satu jenis campur tangan yang akan membetulkan segala-galanya".Sebaliknya, memerangi diabetes memerlukan perancangan jangka panjang, pelaburan dan perhatian daripada negara di seluruh dunia, katanya.Dalam editorial, Lancet berkata "dunia telah gagal memahami sifat sosial diabetes dan meremehkan skala sebenar dan ancaman penyakit itu.""Diabetes akan menjadi penyakit yang nombor satu abad ini," tambahnya.-AFP


Helikopter terhempas, mayat ketiga tentera Hungary ditemukan

ZAGREB, 22 Jun- Mayat ketiga tentera Hungary yang terbabit dalam nahas helikopter di Croatia ditemukan hari ini.Kementerian Pertahanan Croatia berkata punca kejadian masih tidak diketahui."Helikopter itu terhempas berhampiran bandar Drnis."Pasukan penyelamat menemukan dua mayat selepas mengesan lokasi nahas."Ketika kejadian, tiga anak kapal berada di dalam helikopter tersebut," katanya.Helikopter Airbus H145M tentera Hungary terhempas semasa latihan semalam.Croatia menyertai Pertubuhan Perjanjian Atlantik Utara (NATO) pada 2009 dan sering menganjurkan latihan ketenteraan bersama rakan kongsi dalam perikatan itu. - AFP


Rangka kapal selam ekspedisi Titanic ditemui, lima maut

BOSTON, 23 Jun - Lima orang di dalam kapal selam pelancong yang hilang berhampiran rangka kapal Titanic di Atlantik Utara disahkan maut, selepas Pengawal Pantai Amerika Syarikat mengesahkan penemuan serpihan kapal selam itu di dasar laut.

Kapal selam itu dipercayai meletup di kedalaman lautan, menyebabkan mangsa maut serta-merta.

Penemuan itu sekali gus menamatkan operasi mencari dan menyelamat multinasional sejak empat hari lalu.Menurut Laksamana Muda, John Mauger, pihak keluarga mangsa segera dimaklumkan sebaik sahaja serpihan berkenaan ditemukan."Bagi pihak Pengawal Pantai Amerika Syarikat dan seluruh perintah bersatu, saya mengucapkan takziah kepada keluarga," kata Mauger.Kelima-lima penumpang dikenal pasti terdiri daripada ketua pengendali pelancongan, seorang pengendali kapal selam Perancis dan seorang taikun penerbangan Britain serta ahli perniagaan Pakistan dan anaknya.

Mauger turut berkata, Pengawal Pantai tidak dapat memastikan waktu atau faktor penyebab kapal itu meletup, "ini adalah persekitaran yang sangat teruk di bawah sana, di dasar laut," katanya.

Proses mengeluarkan kakitangan dan kapal dari tempat kejadian akan dilakukan, bagaimanapun buat masa ini robot tanpa pemandu akan meneruskan operasi di dasar laut, tambah Mauger.

“Kami akan mengumpul seberapa banyak maklumat yang boleh,” katanya

Tentera AS pada pada awalnya mengesan kemungkinan letupan kapal itu berlaku pada peranti pemantauan bunyi bawah air, sejurus selepas ia hilang pada Ahad, lapor Wall Street Journal pada Khamis.

"Tentera Laut AS menjalankan analisis data akustik dan mengesan anomali yang konsisten dengan letupan atau letupan di persekitaran umum tempat kapal selam Titan beroperasi apabila komunikasi terputus," kata pegawai kanan Tentera Laut.

Berita berkaitan:Usaha SAR kapal selam teroka Titanic diteruskanKapal selam teroka Titanic hilangPasukan SAR kesan 'bunyi dalam air' berhampiran bangkai kapal Titanic

Sementara itu, Kerajaan Britain mengucapkan takziah kepada keluarga lima mangsa tragedi kapal selam itu.Tiga daripada mangsa merupakan warga Britain seperti dimaklumkan Setiausaha Luar, James Cleverly menerusi hantaran di Twitter.

Kapal selam itu dalam ekspedisi membawa pelancong ke dasar laut untuk meneroka bangkai kapal Titanic di Lautan Atlantik Utara. - AGENSI


Puting beliung: Empat maut, 10 cedera di Texas

JOS, 22 Jun- Sekurang-kurangnya empat orang maut manakala 10 lagi cedera selepas puting beliung melanda Texas, Amerika Syarikat (AS).Bomba Lubbock menerusi kenyataan berkata pekan Matador telah mengalami puting beliung yang tidak pernah berlaku sebelum ini."Puting beliung tersebut membawa angin yang kuat."Pihak berkuasa telah membuka pusat perlindungan kepada mereka yang terjejas."Matador adalah bandar utama di Motley di utara Texas yang dihuni kira-kira 600 orang penduduk," katanya.Sementara itu, Perkhidmatan Cuaca Kebangsaan AS berkata beberapa bangunan rosak teruk dan musnah di sebelah barat Matador.Katanya, sekurang-kurangnya empat puting beliung melanda Texas pada Rabu.Hujan dan angin kencang turut melanda beberapa bandar di negeri itu.Texas dan sebahagian selatan AS telah menghadapi ribut dan gelombang haba yang teruk sejak kebelakangan ini dengan suhu mencecah 40 darjah Celsius.Beberapa bandar, termasuk Lubbock dan Houston telah menyediakan tempat perlindungan berhawa dingin. - AFP


16 orang terbunuh di Nigeria

NIGERIA, 22 Jun- Seramai 16 orang terbunuh dalam dua serangan di utara tengah Nigeria, Selasa lalu.Tentera Nigeria, Mejar Ishaku Takwa berkata wilayah berkenaan sedang bergelut dengan keganasan antara kaum."Keganasan membabitkan pertelingkahan antara komuniti petani dan penternak haiwan di negeri Plateau."Enam orang petani dibunuh oleh lelaki bersenjata di daerah Riyom."Seramai 10 orang lagi terbunuh dalam serangan di kawasan Mangu," katanya ketika ditemui pemberita di sini.Sementara itu, Ahli Dewan Undangan Negeri Dataran Tinggi, Bala Fwangje berkata 14 orang terbunuh di kawasan itu."Saya mewakili penduduk Mangu. Kira-kira 14 orang terbunuh. Rumah penduduk musnah dan harta benda telah dibakar. Jumlah sebenar mangsa terlibat masih dalam siasatan," katanya. - AFP


Gelombang panas melanda Beijing

BEIJING, 22 Jun- Bandaraya Beijing mencatatkan suhu sehingga mencecah 40 darjah Celsius hari ini.Memetik laporan media tempatan, para saintis berkata peningkatan suhu global disebabkan pembakaran bahan api fosil."Suhu berkenaan paling panas bulan ini."Keadaan tersebut menyebabkan keadaan cuaca bertambah buruk di seluruh dunia."Banyak negara Asia mengalami gelombang panas dan mencatatkan peningkatan suhu."Sebelum ini, Beijing merekodkan suhu tertinggi pada pertengahan Jun."Orang ramai dinasihat untuk kekal berada di rumah masing-masing terutamanya ketika cuaca panas ini,' katanya. - AFP


Cegah FMD, Indonesia mulakan vaksinasi ternakan

JONGGOL, 22 Jun- Kira-kira 800 ekor lembu dan biri-biri mampu dijual setiap hari di Pasar Hewan Kota Jonggol di sini.Pasar itu terpaksa ditutup tahun lalu disebabkan wabak Penyakit Kaki dan Mulut (FMD) yang telah membunuh lebih 22,000 ternakan di Indonesia.Keadaan itu menyebabkan jualan menurun secara mendadak, sekali gus meningkatkan jualan lembu import.Salah seorang penjual, Haji Kabul berkata permintaan terhadap haiwan itu meningkat pada raya kali ini."Ramai yang telah membuat tempahan terhadap haiwan terbabit."Alhamdulillah, penyakit seperti FMD dan LSD (penyakit kulit berketul) telah diselesaikan oleh pegawai di sini."Sejak pasar ini dibuka bulan lalu, saya telah menjual lebih 1,700 ekor lembu," katanya kepada pemberita di sini.Sementara itu, Kementerian Hal Ehwal Ekonomi Indonesia berkata pihak berkuasa telah melancarkan program vaksinasi ternakan di seluruh negara tahun ini."Jangkitan FMD merebak dengan cepat pada 2022."Sebanyak 20,000 ternakan dijangkiti pada Mei dan ia melonjak kepada 232,549 pada Jun," katanya.Hari Raya Haji merupakan salah satu cuti utama dalam kalendar Islam dan Indonesia akan meraikan perayaan tersebut pada 28 Jun ini. - REUTERS


ARGUINEGUIN, 22 Jun- Seramai 70 pendatang asing termasuk kanak-kanak ditahan pihak berkuasa Sepanyol di Lautan Atlantik hari ini.Jawatankuasa Antarabangsa Palang Merah (ICRC) berkata pihaknya menemui kesemua pendatang itu ketika di pelabuhan."Kesemuanya berada dalam keadaan sihat."Cuaca yang baik minggu lalu menyebabkan ramai pendatang asing terutamanya dari Afrika Utara menempuh Lautan Atlantik."Menerusi statistik kerajaan Sepanyol, sekurang-kurangnya 5,914 orang tiba di Pulau Canary antara 1 Januari hingga 15 Jun tahun ini."Angka berkenaan menurun sebanyak 31.5 peratus berbanding tempoh sama pada 2022," katanya menerusi kenyataan.ICRC sebuah badan yang melindungi mangsa-mangsa konflik bersenjata antarabangsa dan konflik dalam negeri.Mangsa-mangsa tersebut termasuk mangsa kecederaan perang, tawanan, pelarian dan orang awam. - REUTERS


Tujuh maut dipanah petir di India

NEW DELHI, 22 Jun- Tujuh orang, termasuk tiga kanak-kanak maut akibat dipanah petir dalam dua kejadian di Bengal Barat di timur India pada Rabu, kata seorang pegawai kerajaan negeri.Sembilan ekor lembu turut mati dalam kejadian yang berlaku di daerah Malda itu, lapor Xinhua.Hujan lebat dan ribut petir menjejaskan beberapa kawasan di Bengal Barat sejak beberapa hari lalu, menurut pihak berkuasa daerah.Selain itu, negeri seperti Assam, Rajasthan, Gujarat dan Tamil Nadu turut dilanda hujan tanpa henti sejak beberapa hari lalu yang telah mencetuskan banjir.Pada Rabu, New Delhi dan kawasan sekitarnya turut dilanda hujan yang menyebabkan kesesakan lalu lintas di lebuh raya yang menghubungkan bandar raya itu dengan Jaipur, ibu negeri Rajasthan.-BERNAMA-XINHUA


Tiga banduan ditemukan tergantung di penjara Ecuador

QUITO, 22 Jun- Tiga banduan ditemukan mati digantung pada Rabu di sebuah penjara di Ecuador, di mana lebih 400 orang maut dalam pertempuran geng berdarah di pusat tahanan sejak 2021, kata pihak berkuasa.Semasa pengiraan banduan di penjara Riobamba, pengawal "mengenal pasti tiga banduan tergantung, tidak bernyawa," kata pihak berkuasa penjara negara itu SNAI.Pejabat pendakwa raya berkata di Twitter mayat-mayat tersebut telah dikenal pasti dan dipindahkan ke bilik mayat di bandar Riobamba, kira-kira 180 kilometer (112 batu) di selatan ibu negara Quito.Pihak berkuasa sebelum ini telah merampas senjata api, telefon bimbit, dadah, alkohol dan pisau di penjara.Lebih 420 banduan telah terkorban dalam pertempuran ganas antara kumpulan penjenayah di penjara Ecuador sejak awal 2021, dengan latar belakang kumpulan saingan yang berjuang untuk mengawal laluan dan wilayah pengedaran dadah yang menguntungkan.Pihak berkuasa tidak menyatakan sama ada tiga banduan yang ditemui tergantung itu adalah tergolong dalam kumpulan penjenayah.Pada April, 12 tahanan terbunuh dalam kejadian berbalas tembakan di penjara di bandar pelabuhan Guayaquil, yang telah dilanda keganasan berkaitan pengedaran dadah.Beberapa hari sebelumnya, enam banduan ditemui digantung dalam sel mereka di kemudahan yang sama.Menurut bancian penjara negara pada 2022, Ecuador mempunyai kira-kira 31,000 banduan di 36 penjara dengan kapasiti 30,000 orang.-AFP


Greta Thunberg sokong SLT

PARIS, 22 Jun- Aktivis iklim Sweden Greta Thunberg pada Rabu memberi sokongan kepada kumpulan iklim yang 'dibubar' oleh kerajaan Perancis kerana dipercayai mencetuskan keganasan.Kerajaan mengeluarkan dekri awal pada Rabu yang melarang Uprisings of the Earth (SLT), mengatakan ia telah menggalakkan keganasan dalam beberapa siri tunjuk perasaan, termasuk satu yang menyaksikan pertempuran sengit dengan polis berhubung projek pengairan.SLT mengecam penutupan projek berkenaan dan menggesa protes di berpuluh-puluh bandar di seluruh Perancis mulai Rabu.Kumpulan itu juga memenangi sokongan pantas Thunberg yang berada di Paris di luar sidang kemuncak mengenai kewangan hijau."Ini mengenai hak untuk membantah dan ini mengenai mempertahankan nyawa," kata Thunberg pada sidang akhbar bersama ahli pertubuhan dan penyokong."Saya harap akan ada lebih ramai orang yang menentang perkara-perkara yang sedang berlaku sekarang, dan mempertahankan hak untuk membantah," kata gadis berusia 20 tahun itu yang kerap menyeru pemimpin dunia untuk bertindak pantas menentang perubahan iklim.Selepas mesyuarat mingguan kabinet Rabu, Menteri Dalam Negeri Gerald Darmanin berkata "bawah dakwaan mempertahankan pemeliharaan alam sekitar, (SLT) menggalakkan sabotaj dan kerosakan harta benda, termasuk keganasan".SLT adalah sebahagian daripada gelombang baharu kumpulan aktivis iklim yang lebih radikal, termasuk Extinction Rebellion, yang mengatakan tindakan langsung diperlukan sebagai tindak balas kepada usaha yang tidak mencukupi untuk memerangi perubahan iklim dan pemanasan global.Prosedur pembubaran SLT dilancarkan pada Mac selepas kira-kira 5,000 penunjuk perasaan bertempur dengan lebih 3,000 pegawai polis semasa protes terhadap takungan pengairan gergasi berhampiran Sainte-Soline di barat Perancis.Dua penunjuk perasaan dilaporkan koma selepas itu dan kira-kira 30 pegawai cedera.Tetapi Darmanin telah mendapat kecaman daripada penentang sayap kiri dan kumpulan hak asasi manusia kerana menjenamakan tindakan beberapa penunjuk perasaan sebagai "keganasan eko", dengan menyatakan bahawa pembubaran SLT adalah berdasarkan undang-undang baharu yang menyasarkan ideologi ekstremis.“Ia tidak seharusnya digunakan dalam konteks ketidakpatuhan sivil, di mana kebebasan bersuara dan berhimpun diutamakan,” kata Greenpeace France dalam satu kenyataan.- AFP


31 maut, letupan gas restoran barbeku

BEIJING, 22 Jun- Letupan gas di sebuah restoran barbeku pada malam Rabu di wilayah Ningxia barat laut China mengorbankan 31 orang, menurut agensi berita Xinhua, mendorong Presiden Xi Jinping mengarahkan pemeriksaan keselamatan yang lebih ketat.Letupan di Yinchuan, ibu kota wilayah Ningxia, berpunca daripada tangki gas petroleum cecair yang bocor di restoran itu.Tujuh orang masih menjalani rawatan kerana melecur dan luka pecah kaca.Xi memberitahu pihak berkuasa untuk berusaha sedaya upaya merawat mangsa yang cedera, dan berkata penyeliaan keselamatan dalam industri dan sektor utama harus diperkukuh, lapor televisyen negara China.Kementerian Pengurusan Kecemasan berkata perkhidmatan bomba dan penyelamat tempatan menghantar lebih 100 orang dan 20 kenderaan ke tempat kejadian susulan letupan itu.Usaha menyelamat telah tamat pada pukul 4:00 pagi.Kemalangan akibat letupan gas dan kimia bukan perkara luar biasa di China walaupun bertahun-tahun pelbagai percubaan dan usaha dilakukan untuk meningkatkan keselamatan penggunaannya.-AFP


Dua kanak-kanak rentung, terperangkap dalam pangsapuri terbakar

JOHANNESBURG, 22 Jun- Sebuah bangunan usang di Johannesburg dijilat api pada Rabu, mengorbankan dua kanak-kanak berumur bawah 10 tahun yang terkurung dalam sebuah pangsapuri.Anggota bomba yang tiba di blok rumah pangsa yang dipanggil Florence Nightingale, di pusat bandar daerah Hillbrow Johannesburg, mendapati dua kanak-kanak bawah umur rentung sehingga tidak dapat dikenali, kata perkhidmatan kecemasan dalam satu kenyataan."Remaja bawah umur yang disyaki berumur antara 7 hingga 5 tahun itu ditinggalkan bersendirian di dalam apartmen berkunci," katanya.Kebakaran berlaku di sebuah bangunan bertingkat yang lama dan terbiar, salah satu daripada beberapa struktur yang tidak sesuai untuk didiami di kawasan yang pernah menjadi daerah perniagaan hab ekonomi Afrika Selatan.Syarikat-syarikat dalam beberapa dekad kebelakangan ini telah berpindah dari kawasan Hillbrow yang dicemari jenayah ke daerah utara.Pendudukan haram bangunan yang tidak digunakan di pusat bandar berleluasa, dengan kebanyakannya dikatakan berada bawah kawalan sindiket jenayah yang mengutip sewa daripada penghuni.Polis telah melancarkan siasatan terhadap punca kebakaran, yang bermula dari tingkat satu bangunan sebelum merebak ke tingkat di atas, kata perkhidmatan kecemasan.-AFP


Wanita mengandung mati ditembak anak berusia dua tahun

WASHINGTON, 22 Jun- Seorang wanita hamil dan anak dalam kandungannya meninggal dunia minggu lalu di negeri Ohio selepas anak lelakinya yang berusia dua tahun menembaknya dengan pistol ditinggalkan di dalam rumah.Ketua polis David Smith memberitahu media tempatan pada Selasa bahawa Laura Ilg; berusia 31 tahun telah menghubungi 911 pada petang 16 Jun."Dia menjelaskan sedang hamil 33 minggu dan anak lelakinya yang berusia dua tahun secara tidak sengaja menembaknya di belakang menggunakan senjata api," kata Smith kepada sekutu ABC tempatan, News 5 Cleveland.Ilg dikejarkan ke hospital, tetapi bayi dalam kandungannya tidak dapat diselamatkan selepas pembedahan kecemasan, kata Smith.Ilg meninggal dunia akibat kecederaannya beberapa jam kemudian, tambahnya.Wanita itu dalam keadaan sedar apabila polis tiba dan memberitahu dia tidak tahu bagaimana anaknya yang berusia dua tahun masuk ke dalam bilik tidur yang biasanya dikunci ketika dia mencuci pakaian dan bermain dengan pistol, menurut Smith.Beliau berkata polis menemui sepucuk pistol jenis Sig Sauer Micro 9mm di atas meja makan serta dua lagi senjata api berisi peluru. Suami Ilg yang tiada di rumah ketika kejadian berkata, kesemua senjata api itu adalah miliknya, menurut laporan media.Tembakan secara tidak sengaja itu adalah yang terbaharu dalam senarai kejadian seumpama di Amerika Syarikat, yang dihuni kira-kira 330 juta orang dan kira-kira 400 juta senjata api.Mac lalu, seorang kanak-kanak perempuan berusia tiga tahun secara tidak sengaja membunuh kakaknya berusia empat tahun dengan pistol berhampiran Houston, Texas, walaupun terdapat lima orang dewasa termasuk ibu bapa mereka berada di rumah.Kira-kira 40 peratus isi rumah AS mempunyai senjata api, menurut Pusat Penyelidikan Pew.Tetapi kurang daripada separuh daripada isi rumah tersebut menyimpan senjata api dengan selamat, menurut Sekolah Kesihatan Awam Universiti Johns Hopkins.-AFP


Twitter jadi pentas utama sebar kebencian dalam talian - Australia

SYDNEY, 22 Jun- Pengawal selia siber Australia hari ini telah menuntut Twitter menjelaskan cara pengendalian syarikat itu menangani mesej terhadap kebencian dalam talian.Ia kerana blog mikro itu telah dikesan menjadi platform paling banyak menerima aduan sejak pemilik baharu Elon Musk menarik balik larangan ke atas 62,000 akaun yang dilaporkan menyebar kebencian termasuk akaun berprofil tinggi.Permintaan itu dibuat berdasarkan kempen oleh Pesuruhjaya eSafety untuk menjadikan laman web itu lebih bertanggungjawab selepas Musk, salah seorang individu terkaya di dunia, membelinya dengan harga $44 bilion (RM204 bilion) pada Oktober tahun lalu untuk memulihkan komitmennya terhadap kebebasan bersuara.Pengawal selia juga meminta Twitter untuk memperincikan pengendalian bahan penderaan kanak-kanak dalam talian yang dikatakan telah diambil di laman sesawang itu sejak pengambilalihan Musk dan pemberhentian pekerja terutama mereka yang berperanan mengawal selia kandungan.

(Pemilik baharu Twitter, Elon Musk berjanji untuk memulihkan komitmennya terhadap kebebasan bersuara/ REUTERS)

Pesuruhjaya Julie Inman Grant berkata beliau telah menghantar notis undang-undang kepada Twitter untuk menuntut penjelasan selepas satu pertiga daripada semua aduan yang diterimanya mengenai kebencian dalam talian berkaitan Twitter, walaupun platform itu mempunyai pengguna yang jauh lebih sedikit daripada TikTok atau Facebook serta Instagram Meta."Twitter nampaknya telah menjatuhkan "bola" untuk menangani kebencian," kata Inman Grant dalam satu kenyataan; menyatakan bahawa platform itu dilaporkan telah memulihkan 62,000 akaun yang dilarang sejak pengambilalihan Musk, termasuk akaun berprofil tinggi individu yang menyokong retorik Nazi."Platform itu perlu bertanggungjawab dan bertindak melindungi pengguna mereka, anda tidak boleh mempunyai akauntabiliti tanpa ketelusan dan inilah tujuan notis undang-undang yang difailkan," katanya dalam satu kenyataan.Susulan itu, Twitter harus memberi maklum balas kepada Pesuruhjaya eSafety dalam masa 28 hari atau berdepan denda hampir AUD$700,000 (RM2.2 juta) sehari.Tuntutan itu dikemukakan ketika Australia menghampiri referendum atau pungutan suara tahun ini sama ada untuk mengiktiraf Orang Asli dalam perlembagaan, sekali gus mendorong perdebatan yang semakin sengit berhubung kaum.Pengacara televisyen pribumi terkemuka Stan Grant telah mengumumkan untuk berehat daripada media bulan lepas setelah menghadapi isu perkauman dan kebencian setiap hari di Twitternya.Inman Grant berkata menerusi suratnya meminta Twitter menjelaskan penilaian impak apabila mengembalikan semula akaun yang diharamkan itu serta bagaimana cara berinteraksi dengan komuniti bagi mengelak kebencian dalam talian dan bagaimana Twitter menguatkuasakan dasar yang melarang kelakuan kebencian. -REUTERS


Keselamatan siber Arab Saudi diiktiraf ke-2 terbaik dunia

ARAB SAUDI, 22 Jun - Keselamatan siber Arab Saudi diiktiraf kedua terbaik di dunia dalam Indeks Keselamatan Siber dalam Buku Tahunan Daya Saing Dunia (WCY) 2023 oleh Institut Pembangunan Pengurusan Antarabangsa (IIMD) .Negara itu juga menduduki tempat ke-17 keseluruhan pada 2023, melonjak tujuh anak tangga dari 2022 dalam ranking daya saing keseluruhan.Pengiktirafan terkini oleh IIMD adalah bukti usaha gigih entiti seperti Pihak Berkuasa Keselamatan Siber Kebangsaan (NCA) iaitu antara pihak berkuasa keselamatan utama Arab Saudi.

Arab Saudi telah mengukuhkan kedudukannya berdasarkan beberapa inisiatif dalam membina ekosistem keselamatan siber yang kukuh dan mampan.Kesatuan Telekomunikasi Antarabangsa (ITU) juga menetapkan Arab Saudi sebagai peneraju global dalam keselamatan siber.NCA ialah pihak berkuasa nasional utama yang menangani perkara-perkara berkaitan kebimbangan siber di negara itu dan berfungsi dalam mengukuhkan keselamatan siber Arab Saudi bagi membolehkannya melindungi keselamatan dan kepentingan negara.


Bocorkan maklumat sulit Pentagon, juruterbang muda mengaku tidak bersalah

NEW YORK, 22 Jun- Jack Teixeira, juruterbang AS yang dituduh membocorkan dokumen rahsia Pentagon dalam forum sembang dalam talian, mengaku tidak bersalah pada Rabu atas tuduhan yang boleh meneybabkannya dipenjarakan selama beberapa dekad.Pakar IT Pengawal Kebangsaan Udara Massachusetts berusia 21 tahun itu ditahan pada April kerana didakwa mendalangi kebocoran dokumen sulit AS.Dia menghadapi enam pertuduhan menghantar maklumat pertahanan negara. Setiap satunya masing-masing membawa hukuman penjara sehingga 10 tahun.Teixeira hadir di hadapan Hakim Majistret David Hennessy di Worcester, Massachusetts, pada Rabu dan membuat pengakuan tidak bersalah bagi setiap pertuduhan, menurut dokumen mahkamah.Peguamnya meminta Teixeira dibebaskan sementara menunggu perbicaraan, tetapi hakim menolak permintaan itu.Teixeira disyaki menyiarkan dokumen itu ke kumpulan sembang peribadi di platform media sosial Discord.Beberapa fail kemudian disiarkan di laman web lain, termasuk Twitter, 4Chan dan Telegram.Dokumen itu, yang tidak lama kemudian tersebar di internet, menunjukkan kebimbangan AS terhadap kapasiti ketenteraan Ukraine terhadap pencerobohan tentera Rusia dan menunjukkan Washington telah mengintip sekutu Israel dan Korea Selatan, serta butiran sensitif lain.Ia merupakan pelanggaran terbesar sejak pembuangan dokumen Agensi Keselamatan Negara oleh Edward Snowden pada 2013 dan menimbulkan persoalan mengenai akses seorang kakitangan muda, kepada rahsia peringkat tinggi.Teixeira ialah seorang juruterbang kelas pertama, pangkat ketiga terendah untuk kakitangan Tentera Udara AS yang disenaraikan dan telah memiliki pelepasan keselamatan rahsia sejak 2021.Bulan lalu seorang hakim memerintahkan supaya Teixeira kekal dalam penjara sementara menunggu perbicaraan selepas pendakwa raya berhujah dia menimbulkan risiko berterusan kepada keselamatan negara Amerika.Pendakwa raya berkata bahawa Teixeira mungkin masih mempunyai akses kepada dokumen sulit dan negara "bermusuhan" boleh membantunya melarikan diri jika dia dibebaskan daripada penjara.Mereka juga memetik sejarah beliau membuat kenyataan "ganas".Teixeira menulis di media sosial pada November bahawa dia mahu "membunuh ramai orang" kerana mereka akan "memusnahkan orang yang berfikiran lemah," tulis pihak pendakwaan dalam dokumen mahkamah.Pendakwa raya juga berkata juruterbang itu meminta nasihat daripada pengguna lain tentang jenis senapang yang mudah dikendalikan daripada belakang SUV, dan antara cariannya di internet adalah mengenai tembakan besar-besaran.Teixeira telah ditahan pada 13 April dalam tangkapan dramatik yang disiarkan secara langsung di rangkaian TV.-AFP


Empat kritikal akibat letupan bangunan di Paris

(Asap berkepul-kepul dari runtuhan bangunan di Place Alphonse-Laveran di Paris / AFP)

PARIS, 22 Jun- Satu letupan disebabkan oleh kebocoran gas dari sebuah bangunan di tengah Paris semalam, menyebabkan empat orang bertarung nyawa dan menyebabkan gelombang kemusnahan.Menteri Dalam Negeri Perancis, Gerald Darmanin berkata pasukan penyelamat pada sebelah petang masih mencari dua individu yang hilangBeliau memberitahu pemberita di tempat kejadian bahawa empat mangsa yang cedera parah berada dalam keadaan tenat, manakala 33 lagi mengalami kecederaan ringan.Letupan itu diikuti dengan kebakaran besar yang menyebabkan bangunan yang menempatkan sebuah sekolah fesyen, runtuh di daerah bersejarah ibu kota Perancis.Imej menunjukkan serpihan bersepah di kawasan sekitar bangunan, ketika api marak.Kira-kira 70 trak bomba dan 270 anggota bomba memadamkan kebakaran. Sembilan doktor turut berada di tempat kejadian.Perkhidmatan bomba berkata telah berlaku "letupan" yang telah "menyebabkan dua bangunan runtuh", tetapi polis kemudian berkata hanya satu bangunan runtuh.Beberapa saksi memberitahu AFP di tempat kejadian mereka telah mendengar "letupan gergasi".Tingkap sejauh 400 meter telah berkecai, kata wartawan AFP.

Datuk Bandar Paris, Anne Hidalgo mengumpulkan unit krisis dan menulis di Twitter: "Fikiran saya terlebih dahulu kepada mangsa dan orang yang mereka sayang.Kebakaran "ganas" yang berlaku selepas letupan kini telah "ditahankan", Ketua Polis Paris, Laurent Nunez berkata di tempat kejadian, bahawa kerja menyelamat masih dijalankan di bawah runtuhan untuk mencari lebih banyak mangsa yang mungkin.Anggota bomba "menghalang merebaknya api ke dua bangunan bersebelahan yang serius tidak stabil akibat letupan" dan "telah dipindahkan", tambah Nunez.Letupan itu disebabkan oleh letupan gas, kata datuk bandar daerah itu di Twitter, walaupun ini tidak disahkan oleh pegawai lain.Datuk Bandar daerah ke-5 di tengah Paris, Florence Berthoutberkata bangunan utama yang terjejas ialah sekolah fesyen swasta iaitu Akademi Amerika Paris yang berada bersebelahan dengan bekas hospital tentera Val-de-Grace.Menurut Datuk Bandar, bunyi letupan "agak besar" merebak "di sebahagian daerah".Siasatan terhadap punca letupan dilancarkan serta-merta, kata pendakwa raya.- AFP